# 申恕林經

如是我聞：一時，佛在摩竭國人間遊行。 ^n1

〔於王舍城〕，波羅利弗是中間竹林聚落，大王於中作福德舍。 ^n2

爾時，世尊與諸大眾，於中止宿。 ^n3

爾時，世尊告諸比丘：「汝等當行，共至申恕林。」 ^n4

爾時，世尊與諸大眾，到申恕林，坐樹下。 ^n5

爾時，世尊手把樹葉，告諸比丘：「此手中葉為多耶？大林樹葉為多？」 ^n6

比丘白佛：「世尊手中樹葉甚少，彼大林中樹葉，無量百千億萬倍，乃至算數譬類不可為比。」 ^n7

「如是諸比丘！我成等正覺，自所見法，〔為人定說者〕，如手中樹葉。
所以者何？ ^n8a

彼法義饒益、法饒益、梵行饒益，明慧、正覺、向於涅槃。 ^n8b

如大林樹葉，如我成等正覺，自知正法，所不說者，亦復如是。
所以者何？ ^n9a

彼法非義饒益、非法饒益、非梵行饒益，〔非明慧、非正覺、非正向涅槃〕故。 ^n9b

是故，諸比丘！於四聖諦未無間等者，當勤方便，起增上欲，學無間等。」 ^n10

佛說此經已，諸比丘聞佛所說，歡喜奉行。^n11
