# 毘婆尸經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「毘婆尸佛未成正覺時，獨一靜處，專精禪思，作如是念：一切世間皆入生死，自生、自熟，自滅、自沒，而彼眾生於老死之上出世間道不如實知。 ^n2

即自觀察：何緣有此老死？如是正思惟觀察，得如實無間等起知：有生故有此老死，緣生故有老死。 ^n3

復正思惟：何緣故有此生？尋復正思惟，無間等起知：緣有故有生。 ^n4

尋復正思惟：何緣故有有？尋復正思惟，如實無間等起知：有取故有有。 ^n5

尋復正思惟：何緣故有取？尋復正思惟，如實無間等起觀察：取法味著、顧念，緣觸愛所增長。 ^n6

當知緣愛取，緣取有，緣有生，緣生老病死、憂悲惱苦，如是純大苦聚集。 ^n7

譬如緣油、炷而然燈，彼時時增油、治炷，彼燈常明，熾然不息，如前來歎譬城譬廣說。」 ^n8

佛說是經已，諸比丘聞佛所說，歡喜奉行。 ^n9

如毘婆尸佛，如是尸棄佛、毘濕波浮佛、迦羅迦孫提佛、迦那迦牟尼佛、迦葉佛，皆如是說。^n10
