# 三五九

聞如是： ^n1

一時，佛在毗舍離獼猴池側，與大比丘眾五百人俱。 ^n2

是時，世尊到時，著衣持鉢，及將阿難入毗舍離乞食。 ^n3

爾時，毗舍離城內有大長者名毗羅先，饒財多寶，不可稱計；然復慳貪無惠施之心，唯食宿福，更不造新。
爾時，彼長者將諸婇女在後宮作倡伎樂，自相娛樂。 ^n4

爾時，世尊往詣彼巷，知而問阿難曰：「今聞作倡伎樂為是何家？」 ^n5

阿難白佛：「是毗羅先長者家。」 ^n6

佛告阿難：「此長者卻後七日命終，當生涕哭地獄中。所以然者，此是常法，若斷善根之人，命終之時，皆生涕哭地獄中。今此長者宿福已盡，更不造新。」 ^n7

阿難白佛言：「頗有因緣使此長者七日不命終乎？」 ^n8

佛告阿難：「無此因緣得不命終！昔所種行，今日已盡，此不可免。」 ^n9

阿難白佛：「頗有方宜令此長者不生涕哭地獄乎？」 ^n10

佛告阿難：「有此方宜可使長者不入地獄耳！」 ^n11

阿難白佛言：「何等因緣使長者不入地獄？」 ^n12

佛告阿難：「設此長者剃除鬚髮，著三法衣，出家學道者，便得免此罪也。」 ^n13

阿難白佛言：「今我能使此長者出家學道。」
爾時，阿難辭世尊已，往至彼長者家，在門外立。
是時，長者遙見阿難來，卽出奉迎，便請使坐。 ^n14

時，阿難語長者曰：「今我是一切智人邊聞，然如來今記：汝身卻後七日當身壞命終，生涕哭地獄中。」 ^n15

長者聞已，卽懷恐懼，衣毛皆豎，白阿難曰：「頗有此因緣使七日之中不命終乎？」 ^n16

阿難告曰：「無此因緣令七日中得免命終。」 ^n17

長者復白言：「頗有因緣我今命終不生涕哭地獄中乎？」 ^n18

阿難告曰：「世尊亦有此教：若當長者剃除鬚髮，著三法衣，出家學道者，便不入地獄中。汝今可宜出家學道，得到彼岸。」 ^n19

長者白言：「阿難並在前去，我正爾當往。」
是時，阿難便捨而去。
長者便作是念：言七日者猶尚為遠，吾今宜可五欲自娛樂，然後當出家學道。 ^n20

是時，阿難明日復至長者家，語長者曰：「一日已過，餘有六日在，可時出家。」 ^n21

長者白言：「阿難並在前，正爾當尋從。」
然彼長者猶故不去。 ^n22

是時，阿難二日、三日……乃至六日至長者家，語長者曰：「可時出家，後悔無及。設不出家者，今日命終，當生涕哭地獄中。」 ^n23

長者白阿難曰：「尊者並在前，正爾當隨後。」 ^n24

阿難告曰：「長者！今日以何神足至彼間？方言先遣吾耶？但今欲共一時俱往！」 ^n25

是時，阿難將此長者往至世尊所，到已，頭面禮足，白佛言：「今此長者欲得出家學道，唯願如來當與剃除鬚髮，使得學道！」 ^n26

佛告阿難：「汝今躬可度此長者。」 ^n27

是時，阿難受佛教敕，卽時與長者剃除鬚髮，教令著三法衣，使學正法。 ^n28

是時，阿難教彼比丘曰：「汝當念修行：念佛、念法、念比丘僧、念戒、念施、念天、念休息、念安般、念身、念死，當修行如是之法。是謂，比丘！行此十念者，便獲大果報，得甘露法味。」
是時，毗羅先修行如是法已，卽其日命終，生四天王中。 ^n29

是時，阿難卽闍維彼身，還至世尊所，頭面禮足，在一面立。 ^n30

爾時，阿難白世尊言：「向者，比丘毗羅先者今已命終為生何處？」 ^n31

世尊告曰：「今此比丘命終生四天王中。」 ^n32

阿難白佛言：「於彼命終當生何處？」 ^n33

世尊告曰：「於彼命終當生三十三天，展轉生豔天、兜術天、化自在天、他化自在天，從彼命終復還來生，乃至四天王中。是謂，阿難！毗羅先比丘七變周旋天人之中，最後得人身，出家學道，當盡苦際。所以然者，斯於如來有信心故。
阿難當知：此閻浮提地南北二萬一千由旬，東西七千由旬，設有人供養閻浮里地人，其福為多不？」 ^n34

阿難白佛言：「甚多！甚多！世尊！」 ^n35

佛告阿難：「若有眾生如𤚲牛頃，信心不絕修行十念者，其福不可量，無有能量者。
如是，阿難！當求方便，修行十念。如是，阿難！當作是學！」 ^n36

爾時，阿難聞佛所說，歡喜奉行！^n37
