# 子肉經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「有四食，資益眾生，令得住世，攝受長養。云何為四？謂一、麤摶食，二、細觸食，三、意思食，四、識食。 ^n2

云何比丘觀察摶食？ ^n3a

譬如有夫婦二人，唯有一子，愛念將養，欲度曠野嶮道難處，糧食乏盡，飢餓困極，計無濟理。作是議言：正有一子，極所愛念，若食其肉，可得度難，莫令在此三人俱死。作是計已，即殺其子，含悲垂淚，強食其肉，得度曠野。 ^n3b

云何比丘！彼人夫婦共食子肉，寧取其味，貪嗜美樂與不？」 ^n3c

答曰：「不也，世尊！」 ^n3d

復問比丘：「彼強食其肉，為度曠野嶮道與不？」 ^n3e

答言：「如是，世尊！」 ^n3f

佛告比丘：「凡食摶食，當如是觀！如是觀者，摶食斷、知；摶食斷、知已，於五欲功德貪愛則斷。五欲功德貪愛斷者，我不見彼多聞聖弟子，於五欲功德上有一結使而不斷者；有一結繫故，則還生此世。 ^n3g

云何比丘觀察觸食？ ^n4a

譬如有牛，生剝其皮，在在處處，諸蟲唼食，沙土坌塵，草木針刺。若依於地，地蟲所食；若依於水，水蟲所食；若依空中，飛蟲所食；臥起常有苦毒此身。 ^n4b

如是比丘！於彼觸食，當如是觀！如是觀者，觸食斷、知；觸食斷、知者，三受則斷；三受斷者，多聞聖弟子於上無所復作，所作已作故。 ^n4c

云何比丘觀察意思食？ ^n5a

譬如聚落、城邑邊，有火起，無煙、無炎。時有士夫，聰明、黠慧，背苦、向樂，厭死、樂生，作如是念：彼有大火，無煙、無炎，行來當避，莫令墮中，必死無疑。作是思惟，常生思願，捨遠而去。 ^n5b

觀意思食，亦復如是。如是觀者，意思食斷、〔知〕；意思食斷、〔知〕者，三愛則斷；三愛斷者，彼多聞聖弟子於上更無所作，所作已作故。 ^n5c

諸比丘！云何觀察識食？ ^n6a

譬如國王，有防邏者，捉捕劫盜，縛送王所，如前《須深經》廣說，以彼因緣受三百矛苦，覺晝夜苦痛。 ^n6b

觀察識食，亦復如是。如是觀者，識食斷、知；識食斷、知者，名色斷、知；名色斷、知者，多聞聖弟子於上更無所作，所作已作故。」 ^n6c

佛說此經已，諸比丘聞佛所說，歡喜奉行。^n7
