# 弓手經

如是我聞：一時，佛住鞞舍離國獼猴池側重閣講堂。 ^n1

爾時，世尊告諸比丘：「一切行無常，不恆、不安，是變易法。諸比丘！常當觀察一切諸行，修習厭離、不樂、解脫。」 ^n2

時有異比丘從座起，整衣服，為佛作禮，右膝著地，合掌白佛：「壽命遷滅，遲速如何？」 ^n3

佛告比丘：「我則能說，但汝欲知者難。」 ^n4

比丘白佛：「可說譬不？」 ^n5

佛言：「可說。」 ^n6

佛告比丘：「有四士夫，手執強弓，一時放發，俱射四方；有一士夫，及箭未落，接取四箭。云何比丘！如是士夫為捷疾不？」 ^n7

比丘白佛：「捷疾，世尊！」 ^n8

佛告比丘：「此接箭士夫，雖復捷疾，有地神天子，倍疾於彼；虛空神天，倍疾地神；四王天子，來去倍疾於虛空神天；日、月天子，復倍捷疾於四王天：導日月神，復倍捷疾於日月天子。 ^n9

諸比丘！命行遷變，倍疾於彼導日月神。是故諸比丘！當勤方便，觀察命行無常迅速如是。」 ^n10

佛說此經已，諸比丘聞佛所說，歡喜奉行。^n11
