# 郁伽支羅經

我聞如是： ^n1

一時，佛遊郁伽支羅，在恒水池岸。 ^n2

爾時，一比丘則於晡時從燕坐起，往詣佛所，稽首佛足，卻坐一面，白曰：「世尊！唯願為我善略說法，從世尊聞已，在遠離獨住，心無放逸，修行精勤。因在遠離獨住，心無放逸，修行精勤故，族姓子所為，剃除鬚髮，著袈裟衣，至信、捨家、無家、學道者，唯無上梵行訖，於現法中自知自覺，自作證成就遊：生已盡，梵行已立，所作已辦，不更受有，知如真。」 ^n3

世尊告曰：「比丘當如是學，令心得住，在內不動無量善修。復觀內身如身，行極精勤，立正念、正智，善自御心，令離慳貪，意無憂慼。
復觀外身如身，行極精勤，立正念、正智，善自御心，令離慳貪，意無憂慼。
復觀內外身如身，行極精勤，立正念、正智，善自御心，令離慳貪，意無憂慼。
比丘！如此之定，去時、來時當善修習，住時、坐時、臥時、眠時、寤時、眠寤時亦當修習。
復次，亦當修習有覺有觀定、無覺少觀定，修習無覺無觀定；亦當修習喜共俱定、樂共俱定、定共俱定，修習捨共俱定。 ^n4a

比丘！若修此定極善修者，比丘！當復更修觀內覺如覺，行極精勤，立正念、正智，善自御心，令離慳貪，意無憂慼。
復觀外覺如覺，行極精勤，立正念、正智，善自御心，令離慳貪，意無憂慼。
復觀內外覺如覺，行極精勤，立正念、正智，善自御心，令離慳貪，意無憂慼。
比丘！如此之定，去時、來時當善修習，住時、坐時、臥時、眠時、寤時、眠寤時亦當修習。
復次，亦當修習有覺有觀定、無覺少觀定，修習無覺無觀定；亦當修習喜共俱定、樂共俱定、定共俱定，修習捨共俱定。 ^n4b

比丘！若修此定極善修者，比丘！當復更修觀內心如心，行極精勤，立正念、正智，善自御心，令離慳貪，意無憂慼。
復觀外心如心，行極精勤，立正念、正智，善自御心，令離慳貪，意無憂慼。
復觀內外心如心，行極精勤，立正念、正智，善自御心，令離慳貪，意無憂慼。
比丘！如此之定，去時、來時當善修習，住時、坐時、臥時、眠時、寤時、眠寤時亦當修習。
復次，亦當修習有覺有觀定、無覺少觀定，修習無覺無觀定；亦當修習喜共俱定、樂共俱定、定共俱定，修習捨共俱定。 ^n4c

比丘！若修此定極善修者，比丘！當復更修觀內法如法，行極精勤，立正念、正智，善自御心，令離慳貪，意無憂慼。
復觀外法如法，行極精勤，立正念、正智，善自御心，令離慳貪，意無憂慼。
復觀內外法如法，行極精勤，立正念、正智，善自御心，令離慳貪，意無憂慼。
比丘！如此之定，去時、來時當善修習，住時、坐時、臥時、眠時、寤時、眠寤時亦當修習。
復次，亦當修習有覺有觀定、無覺少觀定，修習無覺無觀定；亦當修習喜共俱定、樂共俱定、定共俱定，修習捨共俱定。 ^n4d

比丘！若修此定極善修者，比丘！心當與慈俱，遍滿一方成就遊。如是二三四方，四維上下，普周一切，心與慈俱，無結無怨，無恚無諍，極廣甚大，無量善修，遍滿一切世間成就遊。 ^n5a

如是悲、喜心與捨俱，無結無怨，無恚無諍，極廣甚大，無量善修，遍滿一切世間成就遊。 ^n5b

比丘！若汝修習此定極善修者，若遊東方，必得安樂，無眾苦患；若遊南方、西方、北方者，必得安樂，無眾苦患。
比丘！若汝修習此定極善修者，我尚不說汝諸善法住，況說衰退？但當晝夜增長善法而不衰退。
比丘！若汝修習此定極善修者，汝於二果必得其一，或於現世得究竟智，或復有餘得阿那含。」 ^n6

於是，彼比丘聞佛所說，善受善持，卽從座起，稽首佛足，繞三匝而去。受持佛教，在遠離獨住，心無放逸，修行精勤。因在遠離獨住，心無放逸，修行精勤故，族姓子所為，剃除鬚髮，著袈裟衣，至信、捨家、無家、學道者，唯無上梵行訖，於現法中自知自覺，自作證成就遊：生已盡，梵行已立，所作已辦，不更受有，知如真。彼尊者知法已至，得阿羅訶。 ^n7

佛說如是，彼諸比丘聞佛所說，歡喜奉行。^n8
