# 仙人經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「過去世時，有一聚落，有諸仙人，於聚落邊空閑處住止。 ^n2a

時有諸天、阿修羅，去聚落不遠，對陣戰鬥。 ^n2b

爾時，毘摩質多羅阿修羅王，除去五飾：脫去天冠，卻傘蓋，除劍刀，屏寶拂，脫革屣，至彼仙人住處。入於門內，周向看視，不顧眄諸仙人，亦不問訊，看已還出。 ^n2c

時有一仙人，遙見毘摩質多羅阿修羅王，除去五飾，入園看已還出。見已，語諸仙人言：此何等人？有不調伏色、不似人形，非威儀法，似田舍兒，非長者子。除去五飾，入於園門，高視觀看，亦不顧眄問訊諸仙人。 ^n2d

有一仙人答言：此是毘摩質多羅阿修羅王，除去五飾，觀看而去。 ^n2e

彼仙人言：此非賢士，不好、不善，非賢、非法。除去五飾，來入園門，看已還去，亦不顧眄問訊諸仙人。以是故，當知天眾增長，阿修羅損減。 ^n2f

時釋提桓因，除去五飾，入仙人住處，與諸仙人面相問訊慰勞，然後還出。 ^n2g

復有仙人，見天帝釋除去五飾，入於園門，周遍問訊。見已，問諸仙人：此是何人？入於園林，有調伏色，有可適人色，有威儀色，非田舍兒，似族姓子。除去五飾，來入園門，周遍問訊，然後還出。 ^n2h

有仙人答言：此是天帝釋，除去五飾，來入園門，周遍問訊，然後還去。 ^n2i

彼仙人言：此是賢士，善好、真實，威儀法，除去五飾，來入園門，周遍問訊，然後還去。以是當知，天眾增長，阿修羅眾損減。 ^n2j

時毘摩質多羅阿修羅王，聞仙人稱歎諸天，聞已瞋恚熾盛。 ^n2k

時彼空處仙人，聞阿修羅王瞋恚熾盛，往詣毘摩質多羅阿修羅王所而說偈言：
仙人故來此，求乞施無畏。汝能施無畏，賜牟尼恩教！ ^n2l

毘摩質多羅以偈答言：
於汝仙人所，無有施無畏。違背阿修羅，習近帝釋故，於此諸無畏，當遺以恐怖。 ^n2m

仙人復說偈言：
隨行殖種子，隨類果報生，來乞於無畏，遺之以恐怖，當獲無盡畏，施畏種子故。 ^n2n

時諸仙人，於毘摩質多羅阿修羅王面前，說咒已，凌虛而逝。 ^n2o

即於是夜，毘摩質多羅阿修羅王心驚三起，眠中聞惡聲言：釋提桓因興四種兵，與阿修羅戰。驚覺恐怖，慮戰必敗，退走而還阿修羅宮。 ^n2p

時天帝釋敵退，得勝已，詣彼空閑仙人住處，禮諸仙人足已，退於西面。諸仙人前，東向而坐。 ^n2q

時東風起，有異仙人即說偈言：
今此諸牟尼，出家來日久，腋下流汗臭，莫順坐風下。千眼可移坐，此臭難可堪。 ^n2r

時天帝釋說偈答言：
種種眾香華，結以為華鬘，今之所聞香，其香復過是。寧久聞斯香，未曾生厭患。 ^n2s

佛告諸比丘：「彼天帝釋於三十三天為自在王，恭敬出家人，亦常讚歎出家人，亦常讚歎恭敬之德。汝等比丘！正信非家，出家學道，常應恭敬諸梵行者，亦當讚歎恭敬之德。」 ^n3

佛說此經已，諸比丘聞佛所說，歡喜奉行。^n4
