# 三彌離提經

如是我聞：一時，佛住舍衛國祇樹給孤獨園。 ^n1

時有比丘名三彌離提，往詣佛所，稽首佛足，退坐一面，白佛言：「世尊！所謂世間者，云何名世間？」 ^n2

佛告三彌離提：「謂眼，色、眼識、眼觸、眼觸因緣生受──內覺若苦、若樂、不苦不樂。耳、鼻、舌、身、意，法、意識、意觸、意觸因緣生受──內覺若苦、若樂、不苦不樂，是名世間。
所以者何？ ^n3

六入處集則觸集，如是乃至純大苦聚集。 ^n4

三彌離提！若無彼眼，無色、無眼識、無眼觸、無眼觸因緣生受──內覺若苦、若樂、不苦不樂。無耳、鼻、舌、身、意、法、意識、意觸、意觸因緣生受──內覺若苦、若樂、若不苦不樂者，則無世間，亦不施設世間。
所以者何？ ^n5

六入處滅則觸滅，如是乃至純大苦聚滅故。」 ^n6

佛說此經已，諸比丘聞佛所說，歡喜奉行。 ^n7

如世間，如是眾生、如是魔，亦如是說。^n8
