# 巧業經

如是我聞：一時，佛住舍衛國祇樹給孤獨園。 ^n1

時有天子，容色絕妙，於後夜時，來詣佛所，稽首佛足。其身光明，遍照祇樹給孤獨園。 ^n2

時彼天子說偈問佛；
云何人所作，智慧以求財？
等攝受於財，若勝若復劣？ ^n3

爾時，世尊說偈答言：
始學功巧業，方便集財物，得彼財物已，當應作四分。一分自食用，二分營生業，餘一分藏密，以擬於貧乏。營生之業者，田種行商賈，牧牛羊興息，邸舍以求利，造屋舍床臥，六種資生具，方便修眾具，安樂以存世。如是善修業，黠慧以求財，財寶隨順生，如眾流歸海。如是財饒益，如蜂集眾味，晝夜財增長，猶如蟻積堆。不付老子財，不寄邊境民，不信姦狡人，及諸慳吝者。親附成事者，遠離不成事，能成事士夫，猶如火熾然。善友貴重人，敏密循良者，同氣親兄弟，善能相攝受。居親眷屬中，標顯若牛王，各隨其所應，分財施飲食，壽盡而命終，當生天受樂。 ^n4

時彼天子復說偈言：
久見婆羅門，逮得般涅槃，一切怖已過，永超世恩愛。 ^n5

時彼天子聞佛所說，歡喜隨喜，稽首佛足，即沒不現。^n6
