# 二五九

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「有四起愛之法，若比丘愛起時便起。
云何為四？比丘緣衣服故便起愛；由乞食故便起愛；由牀座故便起愛；由醫藥故比丘便起愛。
是謂比丘！有此四起愛之法，有所染著。 ^n3

其有比丘著衣裳者，我不說此人。所以然者，彼未得衣時，便起瞋恚，興想著念。 ^n4a

其有比丘著是食者，我不說此人。所以然者，彼未得乞食時，便興瞋恚，興想著念。 ^n4b

其有比丘著牀座者，我不說此人。所以然者，彼未得牀座時，便起瞋恚，興想著念。 ^n4c

其有比丘著醫藥者，我不說此人。所以然者，彼未得醫藥時，便興瞋恚，起想著念。 ^n4d

比丘當知：我今當說衣裳二事，亦當親近，亦當不親近。云何親近？云何不親近？若得衣裳，極愛著衣者起不善法，此不可親近；若復得衣裳起善法心不愛著，此可親近。 ^n5a

若乞食時起不善法，此不可親近；若乞食時起善法，此可親近。 ^n5b

若得牀座時起不善法，此不可親近；若得牀座時起善法，此可親近。 ^n5c

醫藥亦爾。 ^n5d

是故，諸比丘！當親近善法，除去惡法。如是，諸比丘！當作是學，欲使檀越施主，獲其功德，受福無窮，得甘露滅。」 ^n6

爾時，世尊便說此偈：
衣裳用布施，飲食牀臥具；於中莫起愛，不生諸世界。 ^n7

爾時，諸比丘聞佛所說，歡喜奉行！^n8
