# 眾生經

如是我聞：一時，佛住摩拘羅山。 ^n1

時有侍者比丘，名曰羅陀，白佛言：「世尊！所謂眾生者，云何名為眾生？」 ^n2

佛告羅陀：「於色染著纏綿，名曰眾生。 ^n3a

於受、想、行、識染著纏綿，名曰眾生。」 ^n3b

佛告羅陀：「我說於色境界，當散壞消滅；於受、想、行、識境界，當散壞消滅，斷除愛欲；愛盡則苦盡，苦盡者我說作苦邊。 ^n4

譬如聚落中，諸小男小女嬉戲，聚土作城郭、宅舍，心愛樂著。愛未盡、欲未盡、念未盡、渴未盡，心常愛樂，守護言：我城郭，我舍宅。若於彼土聚，愛盡、欲盡、念盡、渴盡，則以手撥足蹴，令其消散。 ^n5

如是羅陀！於色散壞消滅、愛盡，〔於受、想、行、識，散壞消滅、愛盡〕，愛盡故苦盡，苦盡故我說作苦邊。」 ^n6

佛說此經已，羅陀比丘聞佛所說，歡喜奉行。^n7
