# 二九一

聞如是： ^n1

一時，佛在舍衛國祗樹給孤獨園。 ^n2

爾時，世尊告諸比丘：「有五戰鬥之人出現於世。
云何為五？ ^n3

或有一人著鎧持仗，入軍戰鬥，彼見風塵，便懷恐怖，不敢入彼大陣之中，是謂第一之人。 ^n4a

復次，第二戰鬥之人著鎧持仗，入軍戰鬥，彼見風塵，不生畏懼；但聞擊鼓之音，便懷恐怖，是謂第二之人。 ^n4b

復次，第三之人著鎧持仗，入軍戰鬥，彼見風塵，不生畏懼；設聞鼓角之聲，不起畏懼；彼若見高幢，便懷恐怖，不堪戰鬥，是謂第三之人。 ^n4c

復次，第四戰鬥之人著鎧持仗，入軍戰鬥中，若見風塵，不起畏懼；若聞鼓角之音，復不恐懼；若見高幢，亦不怖畏；設為他所捉，或斷命根，是謂第四之人。 ^n4d

復次，第五有人著鎧持仗，入軍共鬥，彼盡能有所壞廣接國界，是謂第五之人出現於世。 ^n4e

比丘當知：今比丘亦有五種之人，出現於世間。
云何為五？ ^n5

或有一比丘住村落中，彼聞有女人，端正無雙，如桃華色，〔便起欲意〕。彼比丘到時，著衣持鉢，入村乞食，不守根門，不護身、口、意法，彼若見女人便起欲意，還捨禁戒，習白衣法。如彼初人聞揚塵之聲，不堪戰鬥，便懷恐怖。我由是故而說此人。 ^n6a

復次，有比丘住在村落，彼聞村中有女人，端正無比，面如桃華色，〔不起欲意。若見女人便起欲想〕而便捨戒，習白衣法。如彼第二鬥人，但聞鼓角之聲，不堪戰鬥，此亦如是。 ^n6b

復次，有比丘住在村落，聞有女人在彼村落。彼聞已，〔不起欲意〕，若見女人不起欲想；但共女人共相調戲，於中便捨禁戒，習白衣法。如彼第三人遙見幢已，便懷恐怖，不堪戰鬥。由是故，今說此人，是謂第三戰鬥之人。 ^n6c

復次，有比丘住在村落，彼比丘聞村中有女人。聞已，著衣持鉢，入村乞食，不守護身、口、意，彼見女人端正無雙，於中〔不起欲意；但〕與女人共相捻挃或手拳相加，便捨禁戒，還為白衣。如彼第四戰鬥之人，在大軍中為他所捉，喪失命根。由是之故，今說此人。 ^n6d

復次，有比丘聞村落中有女人，世之希有，彼雖聞此不起欲想。彼比丘到時，著衣持鉢，入村乞食，而守護身、口、意，彼雖見女人，不起欲想，無有邪念；設共女人言語往返，亦不起欲想，亦無邪念；設共女人共相捻挃，手拳相加，爾時便起欲想，身、口、意便熾盛。欲意已熾盛，還詣園中，至長老比丘所，以此因緣，向長老比丘說之：『諸賢當知：我今欲意熾盛，不能自禁制，唯願說法，使脫欲之惡露不淨！』
是時，長老比丘告曰：『汝今當觀此欲為從何生？復從何滅？如來所說：夫去欲者，以不淨觀除之，及修行不淨觀之道。』是時，長老比丘便說此偈言：
設知顛倒者，加心而熾盛；當去諸熾心，欲意便休息。
『諸賢知之：欲從想生，以興想念，便生欲意。或能自害，復害他人，起若干災患之變，於現法中受其苦患，復於後世受苦無量。欲意以除，亦不自害，復不害他人，於現法報不受其苦。是故，今當除想念。以無想念，便無欲心；以無欲心，便無亂想。』
爾時，彼比丘受如此教敕，卽思惟不淨之想。以思惟不淨之想，爾時有漏心得解脫，至無為處。如彼第五人著鎧持仗入軍戰鬥，彼見眾敵無有恐懼，設有來害者心不移動，能破外寇，居他界中。由是故，今說此人能破魔眾，去諸亂想，至無為處，是謂第五人出現於世。 ^n6e

比丘當知：世間有此五人出現世間。
是故，諸比丘！當念修行欲不淨想。如是，諸比丘！當作是學！」 ^n7

爾時，諸比丘聞佛所說，歡喜奉行！^n8
