# 無常經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「一切無常。云何一切〔無常〕？ ^n2

謂眼無常，若色、眼識、眼觸、眼觸因緣生受──若苦、若樂、不苦不樂，彼亦無常。 ^n3a

如是耳、鼻、舌、身、〔意〕，若法、意識、意觸、意觸因緣生受──若苦、若樂、不苦不樂，彼亦無常。 ^n3b

多聞聖弟子如是觀者，於眼解脫，若色、眼識、眼觸、眼觸因緣生受──若苦、若樂、不苦不樂，彼亦解脫。 ^n4a

如是耳、鼻、舌、身、意，〔若〕法、意識、意觸、意觸因緣生受──若苦、若樂、不苦不樂，彼亦解脫。 ^n4b

我說彼解脫生老病死、憂悲惱苦。」 ^n5

佛說此經已，諸比丘聞佛所說，歡喜奉行。 ^n6

如說一切無常，如是一切苦、一切空、一切非我、一切虛業法、一切破壞法、一切生法、一切老法、一切病法、一切死法、一切愁憂法、一切煩惱法、一切集法、一切滅法、一切知法、一切識法、一切斷法、一切覺法、一切作證、一切魔、一切魔勢、一切魔器、一切然、一切熾然、一切燒，皆如上一一經廣說。^n7
