# 說經

如是我聞：一時，佛住舍衛國東園鹿子母講堂。 ^n1

爾時，世尊晡時從禪覺，於講堂陰中敷座，於大眾前坐，說優檀那句，告諸比丘：「緣界故生說非不界，緣界故生見非不界，緣界故生想非不界。〔緣下界〕，我說生下說、下見、下想、下思、下欲、下願、下士夫、下所作、下施設、下建立、下部分、下顯示、下受生；如是中；如是〔緣勝界〕，我說彼生勝說、勝見、勝想、勝思、勝願、勝士夫、勝所作、勝施設、勝建立、勝部分、勝顯示、〔勝受生〕。」 ^n2

時有婆迦利比丘，在佛後執扇扇佛，白佛言：「世尊！若於三藐三佛陀起非三藐三佛陀見，彼見亦緣界而生耶？」 ^n3

佛告比丘：「於三藐三佛陀起非三藐三佛陀見，亦緣界而生非不界。
所以者何？ ^n4

凡夫界者，是無明界。如我先說：緣下界生下說、下見，乃至下受生；中、勝界生勝說、勝見，乃至勝受生。」 ^n5

佛說此經已，諸比丘聞佛所說，歡喜奉行。^n6
