# 鳥巢經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「過去世時，天、阿修羅對陣鬥戰，阿修羅勝，諸天不如。 ^n2a

時天帝釋軍壞退散，極生恐怖，乘車北馳，還歸天宮。須彌山下，道逕叢林，林下有金翅鳥巢，多有金翅鳥子。 ^n2b

爾時，帝釋恐車馬過踐殺鳥子，告御者言：可回車還，勿殺鳥子。 ^n2c

御者白王：阿修羅軍後來逐人，若回還者，為彼所困。 ^n2d

帝釋告言：寧當回還，為阿修羅殺，不以軍眾蹈殺眾生於道。 ^n2e

御者轉乘南向，阿修羅軍遙見帝釋轉乘而還，謂為戰策，即還退走。眾大恐怖，壞陣流散，歸阿修羅宮。」 ^n2f

佛告諸比丘：「彼天帝釋於三十三天為自在王，以慈心故，威力摧伏阿修羅軍，亦常讚嘆慈心功德。汝等比丘！正信非家，出家學道，當修慈心，亦應讚嘆慈心功德。」 ^n3

佛說此經已，諸比丘聞佛所說，歡喜奉行。^n4
