# 三三○

聞如是： ^n1

一時，佛在舍衛國祇樹給孤獨園。 ^n2

爾時，生漏梵志往至世尊所，共相問訊，在一面坐。 ^n3

爾時，生漏梵志白世尊言：「瞿曇！剎利今日意欲何求？有何行業？為著何教？為究竟何事？
婆羅門意欲何求？有何行業？為著何教？究竟何事？
國王今日意欲何求？有何行業？為著何教？為究竟何事？
盜賊今日意欲何求？有何行業？為著何教？為究竟何事？
女人今日意欲何求？有何行業？為著何教？為究竟何事？」 ^n4

爾時，世尊告梵志曰：「剎利種者常好鬥訟，多諸技術，好喜作務，所要究竟終不中休。」
梵志問曰：「梵志意何所求？」 ^n5a

世尊告曰：「梵志意好咒術，要作居家，樂閑靜之處，意在梵天。」
又問曰：「國王意何所求？」 ^n5b

世尊告曰：「梵志當知：王意所欲得國政，意在兵仗，貪著財寶。」
「盜賊意何所求？」 ^n5c

世尊告曰：「賊意盜竊，心在姦邪，欲使人類不知所作。」
「女人意何所求？」 ^n5d

世尊告曰：「女人意在男子，貪著財寶，心繫男女，心欲自由。」
爾時，梵志白世尊言：「甚奇！甚特！盡知爾許之變，如實不虛。今日比丘意何所求？」 ^n5e

世尊告曰：「戒德具足，心遊道法，意在四諦，欲至涅槃，此是比丘之所求也。」 ^n5f

是時，生漏梵志白世尊言：「如是，世尊！比丘所行意不可移轉，其義實爾。瞿曇！涅槃者極為快樂。如來所說乃為過多，猶如盲者得視，聾者得聽，在闇者見明。今日如來所說亦復如是，而無有異。我今國事猥多，欲還所止。」 ^n6

世尊告曰：「宜知是時。」是時，生漏梵志卽從座起，繞佛三匝，便退而去。 ^n7

爾時，生漏梵志聞佛所說，歡喜奉行！^n8
