# 二○七

聞如是： ^n1

一時，佛在釋翅尼拘留園中，與大比丘眾五百人俱。 ^n2

爾時，釋種諸豪姓者數千人眾，往詣世尊所，到已，頭面禮足，在一面坐。 ^n3

爾時，諸釋白世尊曰：「今日當作王治領此國界，我等種姓便為不朽，無令轉輪聖王位於汝斷滅。若當世尊不出家者，當於天下作轉輪聖王，統四天下，千子具足。我等種姓名稱遠布：轉輪聖王出於釋姓。以是故，世尊！當作王治，無令王種斷絕。」 ^n4

世尊告曰：「我今正是王身，名曰法王。所以然者，我今問汝：云何諸釋！言轉輪聖王七寶具足，千子勇猛？我今於三千大千剎土中，最尊、最上，無能及者，成就七覺意寶，無數千聲聞之子以為營從。」 ^n5

爾時，世尊便說此偈：
今用此位為？得已後復失；此位最為勝，無終無有始。
以勝無能奪，此勝最為勝；然佛無量行，無跡誰跡將。 ^n6

是故，諸瞿曇！當求方便，正法王治。如是，諸釋！當作是學！」 ^n7

爾時，諸釋聞佛所說，歡喜奉行！^n8
