# 二○○

聞如是： ^n1

一時，佛在羅閱城迦蘭陀竹園所，與大比丘眾五百人俱。 ^n2

爾時，世尊到時著衣持鉢，入羅閱城乞食。 ^n3

爾時，提婆達兜亦入城乞食。 ^n4

時，提婆達兜所入巷中，佛亦往至彼。然佛遙見提婆達兜來，便欲退而去。 ^n5

是時，阿難白世尊曰：「何故欲遠此巷？」 ^n6

世尊告曰：「提婆達兜今在此巷，是以避之。」 ^n7

阿難白佛言：「世尊！豈畏提婆達兜乎？」 ^n8

世尊告曰：「我不畏提婆達兜也，但此惡人不應與相見。」 ^n9

阿難曰：「然，世尊！可使此提婆達兜乃可使在他方。」 ^n10

爾時，世尊便說此偈言：
我終無此心，使彼在他方；彼自當造行，便自在他所。 ^n11

阿難白世尊曰：「然提婆達兜有過於如來所。」 ^n12

世尊告曰：「愚惑之人不應與相見。」 ^n13

是時，世尊向阿難而說此偈：
不應見愚人，莫與愚從事；亦莫與言論，說於是非事。 ^n14

是時，阿難復以此偈報世尊曰：
愚者何所能？愚者有何過？正使共言說，竟有何等失？ ^n15

爾時，世尊復以此偈報阿難曰：
愚者自造行，所作者非法；正見反常律，邪見日以滋。 ^n16

是故，阿難！莫與惡知識從事。所以然者，與愚人從事，無信、無戒、無聞、無智。與善知識從事，便增益諸功德，戒具成就。如是，阿難！當作是學！」 ^n17

爾時，阿難聞佛所說，歡喜奉行！^n18
