# 瞿師羅經

如是我聞：一時，佛住拘睒彌國瞿師羅園。尊者阿難亦在彼住。 ^n1

爾時瞿師羅長者，詣尊者阿難所，稽首禮足，退坐一面，白尊者阿難：「云何名為世間說法者？云何名世間善向？云何名世間善到？」 ^n2

尊者阿難語瞿師羅長者：「我今問汝，隨意答我。長者！於意云何？若有說法，調伏貪欲、調伏瞋恚、調伏愚癡，得名世間說法者不？」 ^n3

長者答言：「尊者阿難！若有說法，能調伏貪欲、瞋恚、愚癡，是則名為世間說法〔者〕。」 ^n4

復問：「長者！於意云何？若世間向調伏貪欲、調伏瞋恚、調伏愚癡，是名世間善向？若世間已調伏貪欲、瞋恚、愚癡，是名善到耶，為非耶？」 ^n5

長者答言：「尊者阿難！若調伏貪欲，已斷無餘，瞋恚、愚癡已斷無餘，是名善到。」 ^n6

尊者阿難答言：「長者！我試問汝，汝便真實答我，其義如此，當受持之。」 ^n7

瞿師羅長者聞尊者阿難所說，歡喜隨喜，作禮而去。^n8
