# 四一五

聞如是： ^n1

一時，佛在羅閱城迦蘭陀竹園所，與大比丘眾五百人俱。 ^n2

是時，眾多比丘時到，著衣持鉢，入羅閱城乞食。是時，眾多比丘便作是念：我等入城乞食，日猶故早，我等可至外道異學，與共論議。是時，眾多比丘便至外道異學所。 ^n3

時，諸外道遙見諸沙門來，各各自相謂言：「各各寂寞，勿有高聲語言。沙門瞿曇弟子今來此間；然沙門之法，稱譽寂寞之人，令知我等正法，不辭有亂。」 ^n4

爾時，眾多比丘便至外道異學所，共相問訊，在一面坐。 ^n5

爾時，外道問諸比丘：「汝等，沙門瞿曇與諸弟子說此妙法，是諸比丘盡解一切諸法而自遊戲不乎？我等亦復與諸弟子說此妙法而自遊戲。我之所說，與汝有何等異？有何差別？說法、教誡一類無異。」 ^n6

是時，眾多比丘聞外道異學所說，亦不稱善，復非言惡，卽從座起，各退而去。
是時，眾多比丘自相謂言：「我等當持此義，往白世尊。若如來有所說者，我當念奉行。」 ^n7

爾時，眾多比丘入羅閱城乞食已，還至房中，收攝衣鉢，往至世尊所，頭面禮足，住在一面。
爾時，眾多比丘以此緣本，盡向如來說之。 ^n8

爾時，世尊告諸比丘：「彼外道異學問此義已，汝等應持此語報之：『一論、一義、一演……乃至十論、十義、十演，說此語時有何等義？』 ^n9

設汝持此語往問者，彼人則不能報之，彼外道異學遂增愚惑。所以然者，非彼所有境界。
是故，比丘！我不見天及人民、魔、若魔天、釋、梵天王能報此語者，除如來及如來弟子從吾聞者，此則不論。 ^n10

一論、一義、一演，我雖說此義，由何故而說乎？
一切眾生由食而存，無食則死。
彼比丘平等厭患，平等解脫，平等觀察，平等分別其義，平等盡苦際，同一義而不二，一論、一義、一演，我所說者，正謂此耳！ ^n11

二論、二義、二演，我雖說此義，由何說乎？
名與色，彼何等謂名？所謂痛、想、念、更樂、思惟，是謂名也。
彼云何名為色耶？四大及四大所造色，是謂名為色。以此緣本，故名為色也。
二論、二義、二演者，由此因緣故，我今說之，若比丘平等厭患，平等解脫，平等觀察，平等分別其義，平等盡其苦際。 ^n12

三論、三義、三演，由何等故而說此義乎？
所謂三痛。云何為三？所謂苦痛、樂痛、不苦不樂痛。
彼云何名為樂痛？所謂心中樂想，亦不分散，是謂名為樂痛。
彼云何名為苦痛？所謂心中憒亂而不定一，思惟若干想，是謂名苦痛。
彼云何名為不苦不樂痛？所謂心中無苦無樂想，復非一定，復非亂想，亦不思惟法與非法，恆自寂默，心無有記，是故名為不苦不樂痛，是謂三痛。
若比丘平等厭患，平等解脫，平等觀察，平等分別其義，平等盡其苦際。我所說三論、三義、三演者，正謂此耳！ ^n13

四論、四義、四演，由何等故復說此義乎？
所謂四諦。云何為四？所謂苦、集、盡、道聖諦。
彼云何為苦諦？所謂生苦、老苦、病苦、死苦、憂悲惱苦、怨憎會苦、恩愛別苦、所欲不得苦。
彼云何名為集諦？所謂愛本與欲相應者，是謂名為集諦。
彼云何名為苦盡諦？所謂彼愛永盡無餘，更不復生，是謂名苦盡諦。
彼云何名為苦出要諦？所謂賢聖八品道：正見、正治、正語、正命、正業、正方便、正念、正三昧，是名為八品之道也。
若比丘平等厭患，平等解脫，平等分別其義，平等觀察，平等盡其苦際。是謂四論、四義、四演，我所說者，正謂此耳！ ^n14

五論、五義、五演，我今所說由何等故說？
所謂五根。云何為五？信根、精進根、念根、定根、慧根。
云何名為信根？所謂賢聖弟子，信如來道法，彼如來、至真、等正覺、明行成為、善逝、世間解、無上士、道法御、天人師，號佛、眾祐，出現於世，是謂名為信根。
彼云何名為精進根？所謂身心意并勤勞不倦，滅不善法，使善增益，順心執持，是謂名為精進根。
彼云何名為念根？所謂念根者，所誦不忘，恆在心懷，總持不失，有為、無漏之法，終不忘失，是謂名為念根。
彼云何名為定根？所謂定根者，心中無錯亂，無若干想，恆專精一意，是謂名為三昧根。
彼云何名智慧根？所謂知苦、知集、知盡、知道，是謂名智慧之根。
此名五根也。
比丘於中平等解脫，平等分別其義，平等盡其苦際。五論、五義、五演，我所說者，正謂此耳！ ^n15

六論、六義、六演，我所說者由何等故乎？
所謂六重之法也。云何為六？
於是，比丘恆身行慈心，若在閑淨室中，常若一心，可尊可貴，恆與和合，是謂比丘第一重法。
復次，口行慈心，終無虛妄，可敬可貴，是謂第二重法。
復次，意行慈，不起憎嫉，可敬可貴，是謂第三重法。
復次，若得法利之養，鉢中遺餘，與諸梵行之人等心施與，是謂第四重法可敬可貴。
復次，奉持禁戒，無所脫失，賢聖人之所貴，是謂第五重法可敬可貴。
復次，正見賢聖得出要，得盡苦際，意不錯亂，與諸梵行之人等修其行，是謂第六重之法可敬可貴。
爾時，比丘平等厭患，平等解脫，平等分別其義，平等盡於苦際。六論、六義、六演，我所說者，正謂此耳！ ^n16

七論、七義、七演，由何等故而說此乎？
所謂七神識止處。云何為七？
或有眾生，若干想，若干種身，所謂天及人也。
或有眾生，若干種身一想，所謂梵迦夷天最初出時。
或有眾生，一想一身，所謂光音天是也。
或有眾生，一身若干想，所謂遍淨天是也。
或有眾生，無處無量，所謂空處天是也。
或有眾生，識處無量，所謂識處天是也。
或有眾生，無所有處無量，所謂不用處天是也。
或有眾生，有想無想處無量，所謂有想無想天是也。
是謂，比丘！七神止處。
於是，比丘平等解脫，……乃至平等盡於苦際，七論、七義、七演，我所說者，正謂此耳！ ^n17

八論、八義、八演，我所說者由何等故而說此乎？
所謂世間八法是隨世迴轉。云何為八？
利、衰、毀、譽、稱、譏、苦、樂，是謂世間八法隨世迴轉。
若比丘於中平等解脫，……乃至盡於苦際，八論、八義、八演，我所說者，正謂此耳！ ^n18

九論、九義、九演，我所說者由何故而說此乎？
所謂九眾生居處。云何為九？
若有眾生，若干種身，所謂天及人。
或有眾生，若干種身一想，所謂梵迦夷天最初出時是也。
或有眾生，一想一身，所謂光音天是也。
或有眾生，一身若干想，所謂遍淨天是也。
或有眾生，空處無量，所謂空處天是也。
或有眾生，識處無量，所謂識處天是也。
或有眾生，無所有處無量，所謂不用處天是也。
或有眾生，有想無想處無量，所謂有想無想天是也。
無想眾生及諸所生之類，為九神止處。
於是，比丘平等解脫，……乃至盡於苦際。九論、九義、九演，我所說者，正謂此耳！ ^n19

十論、十義、十演，由何等說乎？
所謂十念，念佛、念法、念比丘僧、念戒、念施、念天、念休息、念安般、念身、念死，是謂十念。
若比丘平等解脫，……乃至盡於苦際，十論、十義、十演。 ^n20

如是比丘！從一至十。比丘當知：若外道異學聞此語者，猶不能熟視顏色，況欲報之！其有比丘解此義者，於現法中最尊第一之人。 ^n21

若復比丘、比丘尼思惟此義，乃至十歲，必成二果：若阿羅漢、若阿那含。
比丘且捨十歲，若一年之中思惟此義者，必成二果，終無中退。
比丘且捨一年，其四部之眾十月，若至一月思惟此義者，必成二果，亦不中退。
且捨一月，若四部之眾七日之中思惟此義，必成二果，終不有疑。」 ^n22

爾時，阿難在世尊後，執扇扇佛。
爾時，阿難白佛言：「世尊！此法極為甚深。若所在方面有此法者，當知便遇如來。唯然，世尊！此法名何等？當云何奉行？」 ^n23

佛告阿難：「此經名為十法之義，當念奉行！」 ^n24

爾時，阿難及諸比丘聞佛所說，歡喜奉行！^n25
