# 二八八

聞如是： ^n1

一時，佛在舍衛國祇樹給孤獨園。 ^n2

爾時，五大國王波斯匿為首，集在園觀之中，各作此論。
云何為五王？所謂波斯匿王、毗沙王、優填王、惡生王、優陀延王。 ^n3

爾時，五王集在一處，各作此論：「諸賢當知：如來說此五欲。云何為五？若眼見色甚愛敬念，世人所希望；若耳聞聲、鼻嗅香、舌知味、身知細滑。如來說此五欲。此五欲中何者最妙？為眼見色妙耶？為耳聞聲妙耶？為鼻嗅香妙耶？為舌知味妙耶？為身知細滑妙耶？此五事何者為最妙？」 ^n4

其中或有國王而作是說：「色最為妙。」
或有作是論：「聲最為妙。」
或有作是論：「香最為勝。」
或有作是論：「味最為妙。」
或有作是論：「細滑為最勝。」 ^n5

是時，言色妙者，優陀延王之所說也。
言聲妙者，優填王之所論也。
言香妙者，惡生王之所論也。
言味妙者，波斯匿王之所論也。
言細滑妙者，毗沙王之所論也。
是時，五王各相謂言：「我等共論此五欲，然復不知何者為妙？」 ^n6

是時，波斯匿王語四王曰：「今如來近在舍衛國祇樹給孤獨園，我等盡共至世尊所，問斯義，若世尊有所教敕，當共奉行。」 ^n7

是時，諸王聞波斯匿王語已，便共相將至世尊所，頭面禮足，在一面坐。是時，波斯匿王以所共論五欲者，具白如來。 ^n8

爾時，世尊告諸五王曰：「諸王所論各隨時宜。所以然者： ^n9

夫人性行染著色者，覩無厭足，此人於色最妙、最上，無復過者。爾時，彼人不著聲、香、味、細滑之法，五欲之中色為最妙。 ^n10a

若復有人性行著聲，彼聞聲已，極懷歡喜而無厭足，此人於聲最妙、最上，五欲之中聲最為妙。 ^n10b

若復有人性行著香，彼聞香已，極懷歡喜而無厭足，此人於香最妙、最上，五欲之中香最為妙。 ^n10c

若復有人性行著味，彼知味已，極懷歡喜而無厭足，此人於味最妙、最上，五欲之中味最為妙。 ^n10d

若復有人性行著細滑，彼得細滑已，極懷歡喜而無厭足，此人於細滑最上、最妙，五欲之中細滑最為妙。 ^n10e

若復彼人心以著色，爾時彼人不著聲、香、味、細滑之法；若復彼人性行著聲，爾時彼人不著色、香、味、細滑之法；若復彼人性行著香，爾時彼人不著色、聲、味、細滑之法；若復彼人性行著味，爾時彼人不著色、聲、香、細滑之法；若復彼人性行著細滑，爾時彼人不著色、聲、香、味之法。」 ^n11

是時，世尊便說此偈：
欲意熾盛時，所欲必可克；得已倍歡喜，所願無有疑。
彼以得此欲，貪欲意不解；以此為歡喜，緣之最為妙。
若復聽聲時，所欲必可克；聞已倍歡喜，所願無有疑。
彼以得此聲，貪之意不解；以此為歡喜，從之最為妙。
若復嗅香時，所欲必可克；嗅已倍歡喜，所欲無有疑。
彼以得此香，貪之意不解；以此為歡喜，從之最為妙。
若復得味時，所欲必可克；得已倍歡喜，所欲無有疑。
彼以得此味，貪之意不解；以此為歡喜，從之最為妙。
若得細滑時，所欲必可克；得已倍歡喜，所欲無疑難。
彼以得細滑，貪之意不解；以此為歡喜，從之最為妙。 ^n12

「是故，大王！若言色妙者，當平等論之。所以然者，於色有氣味，若色無味者，眾生終不染著；以其有味故，五欲之中色為最妙。然色有過失，若當色無過失，眾生則無厭患；以其有過失故，眾生厭患之。然色有出要，若當色無出要者，此眾生類不得出生死之海；以其出要故，眾生得至無畏涅槃城中。五欲之中色為最妙。 ^n13a

然復，大王！若言聲妙者，當平等論之。所以然者，於聲有氣味故，若聲無味者，眾生終不染著；以其有味故，五欲之中聲為最妙。然聲有過失，若當聲無過失，眾生則無厭患；以其有過失故，眾生厭患之。然聲有出要，若當聲無出要者，此眾生類不得出生死之海；以其出要故，眾生得至無畏涅槃城中。五欲之中聲為最妙。 ^n13b

大王當知：若言香妙者，當平等論之。所以然者，於香有氣味故，若香無氣味者，眾生之類終不染著；以其有味故，五欲之中香為最妙。然香有過失，若香無過失者，眾生則不厭患；以其有過失故，眾生厭患之。然香有出要，若當香無出要者，此眾生類不得出生死之海；以其出要故，眾生得至無畏涅槃城中。五欲之中香為最妙。 ^n13c

然復，大王！若言味妙者，當平等論之。所以然者，於味有氣味故，若味無氣味者，眾生之類終不染著；以其有氣味故，五欲之中味為最妙。然味有過失，若當味無過失者，眾生則不厭患；以其有過失故，眾生厭患之。然味有出要，若當味無出要者，此眾生類不得出生死之海；以其出要故，眾生得至無畏涅槃城中。五欲之中味為最妙。 ^n13d

然復，大王當知：若言細滑妙者，當平等論之。所以然者，於細滑有氣味，若細滑無氣味者，眾生終不染著；以其有味故，五欲之中細滑為最妙。然細滑有過失，若細滑無過失者，眾生之類則不厭患之；以其有過失故，眾生厭患之。然細滑有出要，若當細滑無出要者，此眾生類不得出生死之海；以其出要故，眾生得至無畏涅槃城中。五欲之中細滑為最妙。 ^n13e

是故，大王！所樂之處，心卽染著。如是，大王！當作是知！」 ^n14

爾時，五王聞佛所說，歡喜奉行！^n15
