# 釋氏經

如是我聞：一時，佛住迦毗羅衛國尼拘律園。 ^n1

時有眾多釋氏，來詣佛所，稽首禮足，退坐一面。 ^n2

爾時，世尊告諸釋氏：「汝等諸瞿曇！於法齋日及神足月，受持齋戒，修功德不？」 ^n3

諸釋氏白佛言：「世尊！我等於諸齋日，有時得受齋戒。有時不得。於神足月，有時齋戒。修諸功德，有時不得。」 ^n4

佛告諸釋氏：「瞿曇！汝等不獲善利，汝等是憍慢者、煩惱人、憂悲人、惱苦人，何故於諸齋日，或得齋戒或不得？於神足月，或得齋戒作諸功德或不得？諸瞿曇！譬人求利，日日增長：一日一錢，二日兩錢，三日四錢，四日八錢，五日十六錢，六日三十二錢，如是士夫日常增長，八日、九日，乃至一月，錢財轉增廣耶？」 ^n5

長者白佛：「如是，世尊！」 ^n6

佛告釋氏：「云何瞿曇！如是士夫錢財轉增，當得自然錢財增廣。〔無直心者，諂、幻，復欲令我於十年中教化，則能〕一向喜樂，心樂多住禪定，寧得以不？」 ^n7

釋氏答言：「不也，世尊！」 ^n8

佛告釋氏：「若得九年、八年、七年、六年、五年、四年、三年、二年、一年喜樂，心樂多住禪定以不？」 ^n9

釋氏答言：「不也，世尊！」 ^n10

佛告釋氏：「且置年歲，寧得十月、九月、八月、乃至一月喜樂，心樂多住禪定以不？復置一月，寧得十日、九日、八日、乃至一日一夜喜樂，心樂禪定多住以不？」 ^n11

釋氏答言：「不也，世尊！」 ^n12

佛告釋氏：「我今語汝：我聲聞中，有直心者、不諂、不幻，我於彼人十年教化，以是因緣，彼人則能百千萬歲一向喜樂，心樂多住禪定，斯有是處。復置十年，若九年、八年、乃至一年，十月、九月乃至一月，十日、九日乃至一日一夜。我〔日暮〕教化，至其明旦能令勝進；晨朝教化，乃至日暮能令勝進。以是因緣，得百千萬歲一向喜樂，心樂多住禪定，成就二果：或斯陀含果、阿那含果，以彼士夫先得須陀洹故。」 ^n13

釋氏白佛：「善哉世尊！我從今日，於諸齋日當修齋戒，乃至八支；於神足月，受持齋戒，隨力惠施，修諸功德。」 ^n14

佛告釋氏：「善哉瞿曇！為真實要。」 ^n15

佛說此經已，時諸釋種聞佛所說，歡喜隨喜，作禮而去。^n16
