# 給孤獨經

如是我聞：一時，佛住舍衛國祇樹給孤獨園。 ^n1

爾時，尊者舍利弗，聞給孤獨長者身遭苦患。聞已，語尊者阿難：「知不？給孤獨長者身遭苦患，當共往看。」 ^n2

尊者阿難默然而許。 ^n3

時尊者舍利弗，與尊者阿難，共詣給孤獨長者舍。 ^n4

長者遙見尊者舍利弗，扶床欲起。乃至說三種受，如《〔差摩〕修多羅》廣說，身諸苦患，轉增無損。 ^n5

尊者舍利弗告長者言：「當如是學：不著眼，不依眼界生貪欲識；〔不著耳、鼻、舌、身、意〕，不依〔耳、鼻、舌、身〕、意界生貪欲識。 ^n6a

不著色，不依色界生貪欲識；不著聲、香、味、觸、法，不依〔聲、香、味、觸〕、法界生貪欲識。 ^n6b

不著於地界，不依地界生貪欲識；不著於水、火、風、空、識界，不依〔水、火、風、空〕、識界生貪欲識。 ^n6c

不著色陰，不依色陰生貪欲識；不著受、想、行、識陰，不依〔受、想、行〕、識陰生貪欲識。」 ^n6d

時給孤獨長者悲歎流淚。 ^n7

尊者阿難告長者言：「汝今怯劣耶？」 ^n8

長者白阿難：「不怯劣也。我自顧念，奉佛以來二十餘年，未聞尊者舍利弗說深妙法，如今所聞。」 ^n9

尊者舍利弗告長者言：「我亦久來，未嘗為諸長者說如是法。」 ^n10

長者白尊者舍利弗：「有居家白衣，有勝信、勝念、勝樂，不聞深法而生退沒。善哉尊者舍利弗！當為居家白衣，說深妙法，以哀愍故！尊者舍利弗！今於此食。」 ^n11

尊者舍利弗等，默然受請。 ^n12

〔長者〕即設種種淨美飲食，恭敬供養。 ^n13

〔尊者舍利弗等〕食已，復為長者種種說法，示、教、照、喜。示、教、照、喜已，即從坐起而去。 ^n14

《達磨提離長者修多羅》，亦如世尊為給孤獨長者初《修多羅》廣說。 ^n15

第二《修多羅》，亦如是說。 ^n16

差別者：「若復長者依此四不壞淨已，於上修習六念，謂念如來事乃至念天。」 ^n17

長者白佛言：「世尊！依四不壞淨，於上修六隨念，我今悉成就。我常修念如來事，乃至念天。」 ^n18

佛告長者：「善哉！善我！汝今自記阿那含果。」 ^n19

長者白佛：「唯願世尊受我請食！」 ^n20

爾時，世尊默然受請。 ^n21

長者知佛受請已，即具種種淨美飲食，恭敬供養。 ^n22

世尊食已，復為長者種種說法，示、教、照、喜已，從坐起而去。^n23
