# 阿那律經

如是我聞：一時，佛住舍衛國祇樹給孤獨園。 ^n1

爾時，尊者阿那律，亦住舍衛國松林精舍。 ^n2

時有眾多比丘，詣阿那律所，共相問訊慰勞，問訊慰勞已，退坐一面，語尊者阿那律：「尊者知方便修七覺分時生樂住不？」 ^n3

尊者阿那律語諸比丘言：「我知比丘方便修七覺分時生樂住。」 ^n4

諸比丘問尊者阿那律：「云何知比丘方便修七覺分時生樂住？」 ^n5

尊者阿那律語諸比丘：「比丘方便修念覺分，善知思惟，我心善解脫，善害睡眠，善調伏掉悔。如此念覺分處法，思惟已，精勤方便，心不懈怠，身猗息，不動亂，繫心令住，不起亂念，一心正受。 ^n6a

如是擇法、精進、〔喜〕、猗、定、捨覺分，亦如是說。 ^n6b

是名知比丘方便修七覺分時生樂住。」 ^n7

時眾多比丘聞尊者阿那律所說，歡喜隨喜，從座起而去。^n8
