# 無經

我聞如是： ^n1

一時，佛遊舍衛國，在勝林給孤獨園。 ^n2

爾時，尊者舍梨子告諸比丘：「諸賢！若有比丘、比丘尼未聞法者不得聞，已聞法者便忘失；若使有法本所修行，廣布誦習，慧之所解，彼不復憶，知而不知。
諸賢！是謂比丘、比丘尼淨法衰退。 ^n3a

諸賢！若有比丘、比丘尼未聞法者便得聞，已聞法者不忘失；若使有法本所修行，廣布誦習，慧之所解，彼常憶念，知而復知。
是謂比丘、比丘尼淨法轉增。 ^n3b

諸賢！比丘者，當作如是觀：我為有增伺，為無有增伺；我為有瞋恚心，為無有瞋恚心；我為有睡眠纏，為無有睡眠纏；我為有掉、貢高，為無有掉、貢高；我為有疑惑，為無有疑惑；我為有身諍，為無有身諍；我為有穢汙心，為無有穢汙心；我為有信，為無有信；我為有進，為無有進；我為有念，為無有念；我為有定，為無有定；我為有惡慧，為無有惡慧。 ^n4

諸賢！若比丘觀時則知：我有增伺、有瞋恚心、有睡眠纏、有掉貢高、有疑惑、有身諍、有穢汙心，無信、無進、無念、無定有惡慧者，諸賢！彼比丘欲滅此惡不善法故，便以速求方便，學極精勤，正念正智，忍不令退。
諸賢！猶人為火燒頭、燒衣，急求方便救頭、救衣。
諸賢！如是比丘欲滅此惡不善法故，便以速求方便，學極精勤，正念正智，忍不令退。 ^n5a

諸賢！若比丘觀時則知：我無增伺、無瞋恚心、無睡眠纏、無掉貢高、無有疑惑、無有身諍、無穢汙心，有信、有進、有念、有定、無惡慧者，彼比丘欲住此善法，不忘不退，修行廣布故，便以速求方便，學極精勤，正念正智，忍不令退。
猶人為火燒頭、燒衣，急求方便救頭、救衣。
諸賢！如是比丘欲住此善法，不忘不退，修行廣布故，便以速求方便，學極精勤，正念正智，忍不令退。」 ^n5b

尊者舍梨子所說如是，彼諸比丘聞尊者舍梨子所說，歡喜奉行。^n6
