# 二一九

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「有此四生。
云何為四？所謂卵生、胎生、濕生、化生。 ^n3

彼云何名為卵生？所謂卵生者，鷄、雀、烏、鵲、孔雀、蛇、魚、蟻子之屬，皆是卵生。是謂名為卵生。 ^n4a

彼云何名為胎生？所謂人及畜生，至二足蟲，是謂名為胎生。 ^n4b

彼云何名為因緣生？所謂腐肉中蟲、廁中蟲、如尸中蟲，如是之屬，皆名為因緣生。 ^n4c

彼云何名為化生？所謂諸天、大地獄、餓鬼、若人、若畜生，是謂名為化生。 ^n4d

是謂比丘！有此四生。諸比丘捨離此四生，當求方便，成四諦法。如是，諸比丘！當作是學！」 ^n5

爾時，諸比丘聞佛所說，歡喜奉行！^n6
