# 醯魔波低經

如是我聞：一時，佛住王舍城迦蘭陀竹園。 ^n1

時有娑多耆利天神，醯魔波低天神，共作約誓：若其宮中有寶物出者，必當相語，不相語者，得違約罪。 ^n2

時醯魔波低天神宮中，有未曾有寶波曇摩華出，華有千葉，大如車輪、金色寶莖。 ^n3

時醯魔波低天神遣使告語娑多耆利：「聚落主！今我宮中，忽生未曾有寶波曇摩華，華有千葉，大如車輪，金色寶莖，可來觀看！」 ^n4

娑多耆利天神，遣使詣醯魔波低舍告言：「聚落主！用是波曇摩百千為？今我宮中，有未曾有寶，大波曇摩出，所謂如來、應、等正覺、明行足、善逝、世間解、無上士、調御丈夫、天人師、佛、世尊，汝便可來奉事供養！」 ^n5

時醯魔波低天神，即與五百眷屬，往詣娑多耆利天神所，說偈問言：
十五日良時，天夜遇歡會，當說受何齋，從何羅漢受？ ^n6

時娑多耆利說偈答言：
今日佛世尊，在摩竭勝國，住於王舍城，迦蘭陀竹園，演說微妙法，滅除眾生苦。苦苦及苦集，苦滅盡作證，八聖出苦道，安隱趣涅槃。當往設供養，我羅漢世尊。 ^n7

醯魔波低說偈問言：
彼有心願樂，慈濟眾生不？彼於受不受，心想平等不？ ^n8

娑多耆利說偈答言：
彼妙願慈心，度一切眾生；於諸受不受，心想常平等。 ^n9

時醯魔波低說偈問言：
為具足明達，已行成就不？諸漏永滅盡，不受後有耶？ ^n10

娑多耆利說偈答言：
明達善具足，正行已成就。諸漏永已盡，不復受後有。 ^n11

〔醯魔〕波低說偈問言：
牟尼意行滿，及身口業耶？明行悉具足，以法讚歎耶？ ^n12

娑多耆利說偈答言：
具足牟尼心，及業身口滿。明行悉具足，以法而讚歎。 ^n13

醯魔波低說偈問言：
遠離於害生，不與不取不？為遠於放蕩，不離禪思不？ ^n14

娑多耆利復說偈答言：
常不害眾生，不與不妄取。遠離於放蕩，日夜常思禪。 ^n15

醯魔波低復說偈問言：
為不樂五欲，心不濁亂不？有清淨法眼，滅盡愚癡不？ ^n16

娑多耆利說偈答言：
心常不樂欲，亦無濁亂心。佛法眼清淨，愚癡盡無餘。 ^n17

醯魔波低復說偈問言：
至誠不妄語，麤澀言無有？得無別離說，無不誠說不？ ^n18

娑多耆利說偈答言：
至誠不妄語，亦無麤澀言。不離他親厚，常說如法言。 ^n19

醯魔波低復說偈問言：
為持清淨戒，正念寂滅不？具足等解脫，如來大智不？ ^n20

娑多耆利說偈答言：
淨戒悉具足，正念常寂靜。等解脫成就，得如來大智。 ^n21

醯魔波低復說偈問言：
明達悉具足，正行已清淨。所有諸漏盡，不復受後有？ ^n22

娑多耆利說偈答言：
明達悉具足，正行已清淨。一切諸漏盡，無復後生有。 ^n23

醯魔波低復說偈言：
牟尼善心具，及身口業跡，明行悉成就，故讚歎其法？ ^n24

娑多耆利說偈答言：
牟尼善心具，及身口業跡，明行悉成就，讚歎於其法。 ^n25

醯魔波低復說偈言：
伊尼延鹿躦，仙人之勝相，少食捨身貪，牟尼處林禪。汝今當共行，敬禮彼瞿曇。 ^n26

時有百千鬼神眷屬，圍繞娑多耆利、醯魔波低，速至〔佛所〕，禮拜供養。整衣服，偏袒右肩，合掌敬禮，而說偈言：
伊尼延鹿躦，仙人之勝相，少食無貪嗜，牟尼樂林禪。我等今故來，請問於瞿曇，師子獨遊步，大龍無恐畏。今故來請問，牟尼願決疑！
云何得出苦？云何苦解脫？
唯願說解脫，苦於何所滅？ ^n27

爾時，世尊說偈答言：
世五欲功德，及說第六意，於彼欲無貪，解脫一切苦。如是從苦出，如是解脫苦，今答汝所問，苦從此而滅。 ^n28

娑多耆利、醯魔波低復說偈問佛：
泉從何轉還、惡道何不轉？
世間諸苦樂，於何而滅盡？ ^n29

爾時，世尊說偈答言：
眼耳鼻舌身，及以意入處，於彼名及色，永滅盡無餘。於彼泉轉還，於彼道不轉；於彼苦及樂，得無餘滅盡。 ^n30

娑多耆利、醯魔波低，復說偈問佛：
世間幾法起、幾法世和合、幾法取受世、幾法令世減？ ^n31

爾時，世尊說偈答言：
六法起世間，六法世和合，六法取受世，六法世損減。 ^n32

娑多耆利、醯魔波低，復說偈問〔佛〕：
云何度諸流，日夜勤方便，無攀無住處，而不溺深淵？ ^n33

爾時，世尊說偈答言：
一切戒具足，智慧善正受，如思惟繫念，是能度深淵。不樂諸欲想，亦超色諸結，無攀無住處，不溺於深淵。 ^n34

娑多耆利、醯魔波低，復說偈問佛：
何法度諸流、以何度大海？
云何捨離苦、云何得清淨？ ^n35

爾時，世尊說偈答言：
正信度河流，不放逸度海，精進能斷苦，智慧得清淨。 ^n36

爾時，世尊復說偈言：
汝可更問餘，沙門梵志法，真實施調伏，除此更無法。 ^n37

醯魔波低復說偈言：
更餘何所問，沙門梵志法，大精進今日，已具善開導。我今當報彼，娑多耆利恩，能以導御師，告語於我等。我當詣村村，家家而隨佛，承事禮供養，從佛聞正法。此百千鬼神，悉合掌恭敬，一切歸依佛，牟尼之大師。得無上之名，必見真實義，成就大智慧，於欲不染著。慧者當觀察，救護世間者，得賢聖道跡，是則大仙人。 ^n38

佛說是經已，娑多耆利，醯魔波低，及諸眷族五百鬼神，聞佛所說，皆大歡喜隨喜，禮佛而去。^n39
