# 那伽達多經

如是我聞：一時，佛住菴羅聚落菴羅林中，與眾上座比丘俱。 ^n1

時有質多羅長者，詣諸上座比丘，稽首禮足，退坐一面。 ^n2

時諸上座比丘，為質多羅長者種種說法，示、教、照、喜。種種說法，示、教、照、喜已，默然住。 ^n3

時質多羅長者稽首禮諸上座比丘足，往詣那伽達多比丘房，稽首禮那伽達多比丘足，退坐一面。 ^n4

時那伽達多比丘問質多羅長者：「如所〔說〕：枝青以白覆，一輻轉之車，離結觀察來，斷流不復縛。長者！此偈有何義？」 ^n5

質多羅長者言：「尊者那伽達多！世尊說此偈耶？」 ^n6

答言：「如是。」 ^n7

質多羅長者語尊者那伽達多言：「尊者！須臾默然，我當思惟此義。」 ^n8

須臾默然思惟已，語尊者那伽達多言：「青者，謂戒也。 ^n9a

白覆，謂解脫也。 ^n9b

一輻者，身念也。 ^n9c

轉者，轉出也。 ^n9d

車者，止觀也。 ^n9e

離結者，有三種結，謂貪、恚、癡。彼阿羅漢諸漏已盡，已滅、已知，已斷根本，如截多羅樹頭，更不復生，未來世〔成〕不起法。 ^n9f

觀察者，謂見也。 ^n9g

來者，人也。 ^n9h

斷流者，愛流於生死。彼〔阿〕羅漢比丘，諸漏已盡，已知，斷其根本，如截多羅樹頭，不復生，於未來世成不起法。 ^n9i

不縛者，謂三縛：貪欲縛，瞋恚縛，愚癡縛。彼阿羅漢比丘，諸漏已盡，已斷、已知，斷其根本，如截多羅樹頭，更不復生，於未來世成不起法。 ^n9j

是故尊者那伽達多！世尊說此偈：
枝青以白覆，一輻轉之車，離結觀察來，斷流不復縛。 ^n10

此世尊所說偈，我已分別也。」 ^n11

尊名那伽達多問質多羅長者言：「此義汝先聞耶？」 ^n12

答言：「不聞。」 ^n13

尊者那伽達多言：「長者！汝得善利，於此甚深佛法，〔賢聖〕慧眼得入。」 ^n14

時質多羅長者聞尊者那伽達多所說，歡喜隨喜，作禮而去。^n15
