# 提婆經

如是我聞：一時，佛住王舍城迦蘭陀竹園。 ^n1

爾時，提婆達多有利養起，摩竭陀王阿闍世毗提希子，日日侍從五百乘車，來詣提婆達多所。日日持五百釜食，供養提婆達多；提婆達多將五百人，別眾受其供養。 ^n2

時有眾多比丘，晨朝著衣持缽，入王舍城乞食。聞提婆達多有如是利養起，乃至五百人別眾受其供養。乞食已，還精舍，舉衣缽，洗足畢，往詣佛所，稽首佛足，退坐一面，白佛言：「世尊！我等晨朝著衣持缽，入王舍城乞食。聞提婆達多有如是利養起，乃至五百人別眾受其供養。」 ^n3

佛告諸比丘：「汝等莫稱是提婆達多所得利養！所以者何？彼提婆達多別受利養，今則自壞，他世亦壞。 ^n4

譬如芭蕉、竹蘆，生果即死，來年亦壞。 ^n5

提婆達多亦復如是，受其利養，今世則壞，他世亦壞。 ^n6

譬如駏驉，受胎必死。 ^n7

提婆達多亦復如是，受諸利養，今世亦壞，他世亦壞。彼愚癡提婆達多，隨幾時受其利養，當得長夜不饒益苦。 ^n8

是故諸比丘！當如是學：我設有利養起，莫生染著。」 ^n9

爾時，世尊即說偈言：
芭蕉生果死，竹蘆實亦然，駏驉坐妊死，士以貪自喪。常行非義行，多知不免愚，善法日損減，莖枯根亦傷。 ^n10

佛說此經已，諸比丘聞佛所說，歡喜奉行。^n11
