# 毘舍佉經

如是我聞：一時，佛住舍衛國祇樹給孤獨園。 ^n1

時有尊者毗舍佉般闍梨子，集供養堂，為眾多比丘說法。言辭滿足，妙音清徹，句味辯正，隨智慧說，聽者樂聞；無所依說，顯現深義，令諸比丘一心專聽。 ^n2

爾時，世尊入晝正受，以淨天耳過於人耳，聞說法聲，從三昧起。往詣講堂，於大眾前坐。告毗舍佉般闍梨子：「善哉！善哉！毗舍佉！汝能為諸比丘，於此供養堂為眾多比丘說法，言辭滿足，乃至顯現深義，令諸比丘專精敬重，一心樂聽！汝當數數為諸比丘如是說法，令諸比丘專精敬重，一心樂聽，當得長夜以義饒益，安隱樂住。」 ^n3

爾時，世尊即說偈言：
若不說法者，愚智雜難分，此愚此智慧，無由自顯現。善說清涼法，因說智乃彰，說法為明照，光顯大仙幢。善說為仙幢，法為羅漢幢。 ^n4

佛說此經已，尊者毗舍佉般闍梨子聞佛所說，歡喜隨喜，作禮而去。^n5
