# 三四一

聞如是： ^n1

一時，佛在波羅㮈鹿野園中，與大比丘眾五百人俱。 ^n2

爾時，世尊告諸比丘：「當思惟無常想，廣布無常想。已思惟無常想，廣布無常想，便斷欲愛、色愛、無色愛，盡斷憍慢、無明。 ^n3

何以故？昔者過去久遠世時，有辟支佛名善目，顏貌端正，面如桃華色，視贍審諦，口作優鉢華香，身作栴檀香。
是時，善目辟支佛到時，著衣持鉢，入波羅㮈城乞食。漸漸至大長者家，在門外默然而立。 ^n4

是時，長者女遙見有道士在門外立，端正無雙，顏貌殊特，世之希有，口作優鉢華香，體作栴檀香。便起欲心，向彼比丘所，便作是說：『汝今端正，面如桃華色，世之希有！我今雖處女人，亦復端正，可共合會。然我家中饒多珍寶，資財無量；然作沙門，甚為不易。』 ^n5

是時，辟支佛問曰：『大妹！今為染著何處？』 ^n6

長者女報曰：『我今正著眼色，又復口中作優鉢華香，身作栴檀香。』 ^n7

是時，辟支佛舒左手，以右手挑眼著掌中，而告之曰：『所愛眼者，此之謂也。大妹！今日為著何處？猶如癰瘡，無一可貪，然此眼中，亦漏不淨。大妹當知：眼如浮泡，亦不牢固，幻偽非真，誑惑世人；耳、鼻、口、身、意皆不牢固，欺詐不真。口是唾器，出不淨之物；純含白骨，身為苦器，為磨滅之法，恆盛臭處，諸蟲所擾；亦如畫瓶，內盛不淨。
大妹！今日為著何處？是故，大妹！當專其心，思惟此法幻偽不真。如妹思惟眼、色無常，所有著欲之想自消滅。耳、鼻、口、身、意皆悉無常。思惟此已，所有欲意自當消除；思惟六入，便無欲想。』 ^n8

是時，長者女便懷恐懼，卽前禮辟支佛足，白辟支佛言：『自今已去，改過修善，更不興欲想。唯願受悔過，如是再三修行。』 ^n9

辟支佛報曰：『止！止！大妹！此非汝咎，是我宿罪，受此形故，使人見起欲情意。當熟觀眼：此眼非我，我亦非彼有；亦非我造，亦非彼為，乃從無有中而生；已有便自壞敗，亦非往世、今世、後世，皆由合會因緣。所謂合會因緣者，緣是有是，此起則起，此無則無，此滅則滅。耳、鼻、口、身、意亦復如是，皆悉空寂。是故，大妹！莫著眼色！以不著色，便至安隱之處，無復情欲。如是，大妹！當作是學！』 ^n10

爾時，辟支佛與彼女人，說四非常之法已，昇在虛空，現十八變，還歸所止。 ^n11

爾時，彼女人觀眼、耳、鼻、舌、身、意了無所有；便在閑靜之處，思惟此法。彼女人復更思惟六情無主，得四等心，身壞命終，生梵天上。 ^n12

比丘當知：若思惟無常想，廣布無常想，盡斷欲、色、無色愛，憍慢、無明皆悉除盡。是故，比丘！當作是學！」 ^n13

爾時，諸比丘聞佛所說，歡喜奉行！^n14
