# 無知經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「眾生於無始生死，無明所蓋，愛結所繫，長夜輪迴生死，不知苦際。 ^n2

諸比丘！譬如〔狗子〕，繩繫著柱，結繫不斷故，順柱而轉，若住、若臥，不離於柱。 ^n3a

如是凡愚眾生，於色不離貪欲、不離愛、不離念、不離渴，輪迴於色，隨色轉，若住、若臥，不離於色。 ^n3b

如是受、想、行、識，隨受、想、行、識轉，若住、若臥，不離於〔受、想、行〕、識。 ^n3c

諸比丘！當善思惟，觀察於心。
所以者何？長夜心為〔貪欲所染，瞋恚、愚癡所染〕故。比丘！心惱故眾生惱，心淨故眾生淨。 ^n4a

比丘！我不見一色種種如斑色鳥，心復過是。
所以者何？彼畜生心種種故色種種。 ^n4b

是故，比丘！當善思惟，觀察於心。諸比丘！長夜心〔為〕貪欲所染，瞋恚、愚癡所染；心惱故眾生惱，心淨故眾生淨。 ^n4c

比丘當知！汝見嗟蘭那鳥種種雜色不？」 ^n5a

答言：「曾見，世尊！」 ^n5b

佛告比丘：「如嗟蘭那鳥種種雜色，我說彼心種種雜，亦復如是。
所以者何？彼嗟蘭那鳥心種種故，其色種種。 ^n5c

是故當善觀察，思惟於心：長夜種種〔貪欲、瞋恚、愚癡所染〕；心惱故眾生惱，心淨故眾生淨。 ^n6a

譬如畫師、畫師弟子，善治素地，具眾彩色，隨意圖畫種種像類。 ^n6b

如是比丘！凡愚眾生，不如實知色、色集、色滅、色味、色患、色離；於色不如實知故，樂著於色；樂著色故，復生未來諸色。 ^n7a

如是凡愚，不如實知受、想、行、識、識集、識滅、識味、識患、識離；不如實知故，樂著於識；樂著識故，復生未來諸識。 ^n7b

當生未來色、受、想、行、識故，於色不解脫，受、想、行、識不解脫，我說彼不解脫生老病死、憂悲惱苦。 ^n8

有多聞聖弟子，如實知色、色集、色滅、色味、色患、色離；如實知故，不樂著於色；〔不樂著故，不生未來諸色〕。 ^n9a

如實知受、想、行、識、識集、識滅、識味、識患、識離；如實知故，不〔樂〕著於識；不樂著故，不生未來諸識。 ^n9b

不樂著於色、受、想、行、識故，於色得解脫，受、想、行、識得解脫，我說彼等解脫生老病死、憂悲惱苦。」 ^n10

佛說此經已，時諸比丘聞佛所說，歡喜奉行。^n11
