# 四三

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「受形大者，莫過阿須倫王。比丘當知：阿須倫形廣長八萬四千由旬，口縱廣千由旬。
比丘當知：或有是時，阿須倫王欲觸犯日時，倍復化身十六萬八千由旬，住日月前。日月王見已，各懷恐怖，不寧本處。所以然者，阿須倫形甚可畏故，彼日月王以懷恐懼，不復有光明；然阿須倫不敢前捉日月。何以故？日月威德有大神力，壽命極長，顏色端正，受樂無窮。欲知壽命長短者，住壽一劫。復是此間眾生福祐，令日月王不為阿須倫所見觸惱。
爾時，阿須倫便懷愁憂，卽於彼沒。 ^n3

如是，諸比丘！弊魔波旬恆在汝後，求其方便，壞敗善根。波旬便化極妙奇異色、聲、香、味、細滑之法，欲迷亂諸比丘意。波旬作是念：我當會遇得比丘眼便，亦當得耳、鼻、口、身、意之便。
爾時，比丘雖見極妙六情之法，心不染著。
爾時，弊魔波旬便懷愁憂，卽退而去。所以然者，多薩阿竭、阿羅呵威力所致。何以故？諸比丘不近色、聲、香、味、細滑法。 ^n4

爾時，比丘恆作是學：受人信施，極為甚難，不可消化，墮墜五趣，不得至無上正真之道。要當專意：未獲者獲，未得者得，未度者度，未得證者教令成證。
是故，諸比丘！未有信施，不起想念；已有信施，便能消化，不起染著。如是，諸比丘！當作是學！」 ^n5

爾時，諸比丘聞佛所說，歡喜奉行！^n6
