# 調馬經

如是我聞：一時，佛住王舍城迦蘭陀竹園。 ^n1

時有調馬聚落主，來詣佛所，恭敬問訊，退坐一面。 ^n2

爾時，世尊告調馬聚落主：「調伏馬者，有幾種法？」 ^n3

聚落主答言：「瞿曇！有三種法。何等為三？謂一者、柔軟，二者、剛強，三者、柔軟剛強。」 ^n4

佛告聚落主：「若以三種法，馬猶不調，當如之何？」 ^n5

聚落主言：「便當殺之。」 ^n6

聚落主白佛言：「瞿曇！無上調御丈夫者，當以幾種法調御丈夫？」 ^n7

佛告聚落主：「我亦以三法調御丈夫。何等為三？一者、柔軟，二者、剛強，三者、柔軟剛強。」 ^n8

聚落主白佛：「瞿曇！若三種調御丈夫猶不調者，當如之何？」 ^n9

佛言：「聚落主，三事調伏猶不調者，便當殺之。
所以者何？莫令我法有所屈辱。」 ^n10

調馬聚落主白佛言：「瞿曇法中，殺生者不淨；瞿曇法中不應殺，而今說言不調伏者亦當殺之？」 ^n11

佛告聚落主：「如汝所言。如來法中，殺生者不淨，如來不應有殺。聚落主！然我以三種法調御障。若有丈夫，彼不調者，不復與語、〔不復教授〕、不復教誡。聚落主！若如來調御丈夫，不復與語、不復教授、不復教誡，豈非殺耶？」 ^n12

調馬聚落主白佛言：「瞿曇！若調御丈夫不復與語、不復教授、不復教誡，真為殺也。是故我從今日，捨諸惡業，歸佛、歸法、歸比丘僧。」 ^n13

佛告聚落主：「此真實要。」 ^n14

佛說此經已，調馬聚落主聞佛所說，歡喜隨喜，即從座起，作禮而去。^n15
