# 石柱經

如是我聞：一時，佛住王舍城迦蘭陀竹園。 ^n1

爾時，尊者舍利弗，在耆闍崛山中。 ^n2

時有月子比丘，是提婆達多弟子，詣尊者舍利弗，共相問訊，慰勞已，退住一面。 ^n3

退住一面已，尊者舍利弗問月子比丘言：「提婆達多比丘，為諸比丘說法不？」 ^n4

月子比丘答言：「說法，尊者！」 ^n5

舍利弗問月子比丘言：「提婆達多云何說法？」 ^n6

月子比丘語尊者舍利弗言：「彼提婆達多如是說法言：比丘心法修心，是比丘能自記說：我已離欲，解脫五欲功德。」 ^n7

舍利弗語月子比丘言：「汝提婆達多何以不說法言：比丘心法，善修心，離欲心、離瞋恚心、離愚癡心，得無貪法、無恚法、無癡法，不轉還欲有、色有、無色有法，彼比丘能自記說言：我生已盡、梵行已立、所作已作、自知不受後有耶？」 ^n8

月子比丘言：「彼不能也，尊者舍利弗！」 ^n9

爾時，尊者舍利弗語月子比丘言：「若有比丘心法，善修心者，能離貪欲心、瞋恚、愚癡心，得無貪法、無恚、無癡法，是比丘能自記說：我生已盡、梵行已立、所作已作、自知不受後有。 ^n10a

譬如村邑近有大石山，不斷、不壞、不穿、厚密，正使東方風來不能令動，亦復不能過至西方。如是南、西、北方、四維風來，不能傾動，亦不能過。 ^n10b

如是比丘心法，善修心者，離貪欲心、離瞋恚心、離愚癡心，得無貪法、無恚法、無癡法，是比丘能自記說：我生已盡、梵行已立、所作已作、自知不受後有。 ^n11a

譬如因陀銅鐵及銅柱，深入地中，築令緊密，四方風吹，不能傾動。 ^n11b

如是比丘心法，善修心已，離貪欲心、離瞋恚心、離愚癡心，得無貪法、無恚法、無癡法，是比丘能自記說：我生已盡、梵行已立、所作已作、自知不受後有。 ^n12a

譬如石柱長十六肘，八肘入地，四方風吹，不能傾動。 ^n12b

如是比丘心法，善修心已，悉離貪欲心、離瞋恚心、離愚癡心，得無貪法、無恚法、無癡法，能自記說：我生已盡、梵行已立、所作已作、自知不受後有。 ^n13a

譬如火，燒未燒者，燒已不復更燒。 ^n13b

如是比丘心法，修心已，離貪欲心、離瞋恚心、離愚癡心，得無貪法、無恚法、無癡法，能自記說：我生已盡、梵行已立、所作已作、自知不受後有。」 ^n14

舍利弗說此經已，諸比丘聞其所說，歡喜奉行。^n15
