# 二四七

聞如是： ^n1

一時，佛在阿羅毗祠側。爾時，極為盛寒，樹木凋落。 ^n2

爾時，手阿羅婆長者子出彼城中，在外經行，漸來至世尊所。到已，頭面禮足，在一面坐。 ^n3

爾時，彼長者子白世尊言：「不審宿昔之中得善眠乎？」 ^n4

世尊告曰：「如是，童子！快善眠也。」 ^n5

時，長者子白佛：「今盛寒日，萬物凋落，然復世尊坐用草蓐，所著衣裳，極為單薄，云何世尊作是說：『我快得善眠』？」 ^n6

世尊告曰：「童子！諦聽！我今還問汝，隨所報之。猶如長者家牢治屋舍，無有風塵，然彼屋中有氀蓐氍氀𣰅㲪，事事俱具，有四玉女顏貌端正，面如桃華，世之希有，視無厭足。然好明燈，然彼長者快得善眠乎？」 ^n7

長者子報曰：「如是，世尊！有好床臥，快得善眠。」 ^n8

世尊告曰：「云何長者子！若彼人快得善眠，時有欲意起，緣此欲意不得眠乎？」 ^n9

長者子對曰：「如是，世尊！若彼人欲意起者，便不得眠也。」 ^n10

世尊告曰：「如彼欲意盛者，今如來永盡無餘，無復根本，更不復興。云何長者子！設有瞋恚、愚癡心起者，豈得善眠乎？」 ^n11

童子報言：「不得善眠也。所以然者，由有三毒心故。」 ^n12

世尊告曰：「如來今日無復此心，永盡無餘，亦無根本。童子當知：我今當說四種之座。
云何為四？有卑座、有天座、有梵座、有佛座。
童子當知：卑座者，是轉輪聖王座也。天座者，釋提桓因坐也。
梵座者，梵天王之坐也。佛座者，是四諦之坐也。
卑座者，向須陀洹坐也。天座者，得須陀洹坐也。
梵座者，向斯陀含坐也。佛座者，四意止之坐也。
卑座者，得斯陀含之坐也。天座者，向阿那含之座也。
梵座者，得阿那含果坐也。佛座者，四等之坐也。
卑座者，欲界之坐也。天座者，色界之坐也。
梵座者，無色界之坐也。佛座者，四神足之坐也。 ^n13

是故，童子！如來以坐四神足座，快得善眠，於中不起淫、怒、癡，以不起此三毒之心，便於無餘涅槃界而般涅槃：生死已盡，梵行已立，所作已辦，更不復受有，如實知之。是故，長者子！我觀此義已，是故說如來快得善眠。」 ^n14

爾時，長者子便說此偈：
相見日極久，梵志般涅槃；以逮如來力，明眼取滅度。
卑座及天座，梵座及佛座；如來悉分別，是故得善眠。
自歸人中尊，亦歸人中上；我今未能知，為依何等禪？
長者子作是語已，世尊然可之。
是時，長者子便作是念：世尊以然可，我極懷歡喜，不能自勝。卽從座起，頭面禮足，便退而去。 ^n15

爾時，彼童子聞佛所說，歡喜奉行！^n16
