# 小空經

我聞如是： ^n1

一時，佛遊舍衛國，在於東園鹿子母堂。 ^n2

爾時，尊者阿難則於晡時從燕坐起，往詣佛所，稽首佛足，卻住一面，白曰：「世尊一時遊行釋中，城名釋都邑，我於爾時從世尊聞說如是義：『阿難！我多行空。』彼世尊所說，我善知、善受，為善持耶？」 ^n3

爾時，世尊答曰：「阿難！彼我所說，汝實善知、善受、善持。所以者何？我從爾時及至於今，多行空也。
阿難！如此鹿子母堂空無象、馬、牛、羊、財物、穀米、奴婢，然有不空，唯比丘眾。
是為，阿難！若此中無者，以此故我見是空；若此有餘者，我見真實有。
阿難！是謂行真實、空、不顛倒也。
阿難！比丘若欲多行空者，彼比丘莫念村想，莫念人想，當數念一無事想。
彼如是知空於村想，空於人想，然有不空，唯一無事想。
若有疲勞，因村想故，我無是也。若有疲勞，因人想故，我亦無是。唯有疲勞，因一無事想故。
若彼中無者，以此故，彼見是空；若彼有餘者，彼見真實有。
阿難！是謂行真實、空、不顛倒也。 ^n4

復次，阿難！比丘若欲多行空者，彼比丘莫念人想，莫念無事想，當數念一地想。
彼比丘若見此地有高下，有蛇聚，有棘刺叢，有沙有石，山嶮深河，莫念彼也。若見此地平正如掌，觀望處好，當數念彼。
阿難！猶如牛皮，以百釘張，極張托已，無皺無縮。
若見此地有高下，有蛇聚，有棘刺叢，有沙有石，山嶮深河，莫念彼也。若見此地平*正如掌，觀望處好，當數念彼。
彼如是知，空於人想，空無事想，然有不空，唯一地想。
若有疲勞，因人想故，我無是也。若有疲勞，因無事想故，我亦無是。唯有疲勞，因一地想故。
若彼中無者，以此故，彼見是空；若彼有餘者，彼見真實有。
阿難！是謂行真實、空、不顛倒也。 ^n5

復次，阿難！比丘若欲多行空者，彼比丘莫念無事想，莫念地想，當數念一無量空處想。
彼如是知，空無事想，空於地想，然有不空，唯一無量空處想。
若有疲勞，因無事想故，我無是也。若有疲勞，因地想故，我亦無是。唯有疲勞，因一無量空處想故。
若彼中無者，以此故，彼見是空；若彼有餘者，彼見真實有。
阿難！是謂行真實、空、不顛倒也。 ^n6

復次，阿難！比丘若欲多行空者，彼比丘莫念地想，莫念無量空處想，當數念一無量識處想。
彼如是知，空於地想，空無量空處想，然有不空，唯一無量識處想。
若有疲勞，因地想故，我無是也。若有疲勞，因無量空處想故，我亦無是。唯有疲勞，因一無量識處想故。
若彼中無者，以此故，彼見是空；若彼有餘者，彼見真實有。
阿難！是謂行真實、空、不顛倒也。 ^n7

復次，阿難！比丘若欲多行空者，彼比丘莫念無量空處想，莫念無量識處想，當數念一無所有處想。
彼如是知，空無量空處想，空無量識處想，然有不空，唯一無所有處想。
若有疲勞，因無量空處想故，我無是也。若有疲勞，因無量識處想故，我亦無是。唯有疲勞，因一無所有處想故。
若彼中無者，以此故，彼見是空；若彼有餘者，彼見真實有。
阿難！是謂行真實、空、不顛倒也。 ^n8

復次，阿難！比丘若欲多行空者，彼比丘莫念無量識處想，莫念無所有處想，當數念一無想心定。
彼如是知，空無量識處想，空無所有處想，然有不空，唯一無想心定。
若有疲勞，因無量識處想故，我無是也。若有疲勞，因無所有處想故，我亦無是。唯有疲勞，因一無想心定故。
若彼中無者，以此故，彼見是空；若彼有餘者，彼見真實有。
阿難！是謂行真實、空、不顛倒也。 ^n9

彼作是念：我本無想心定，本所行、本所思，若本所行、本所思者，我不樂彼，不求彼，不應住彼。如是知、如是見，欲漏心解脫，有漏、無明漏心解脫。解脫已，便知解脫：生已盡，梵行已立，所作已辦，不更受有，知如真。
彼如是知，空欲漏，空有漏、空無明漏，然有不空，唯此我身六處命存。
若有疲勞，因欲漏故，我無是也。若有疲勞，因有漏、無明漏故，我亦無是。唯有疲勞，因此我身六處命存故。
若彼中無者，以此故，彼見是空。若彼有餘者，彼見真實有。
阿難！是謂行真實、空、不顛倒也，謂漏盡、無漏、無為、心解脫。 ^n10

阿難！若過去諸如來、無所著、等正覺，彼一切行此真實、空、不顛倒，謂漏盡、無漏、無為、心解脫。 ^n11a

阿難！若當來諸如來、無所著、等正覺，彼一切行此真實、空、不顛倒，謂漏盡、無漏、無為、心解脫。 ^n11b

阿難！若今現在我如來、無所著、等正覺，我亦行此真實、空、不顛倒，謂漏盡、無漏、無為、心解脫。 ^n11c

阿難！汝當如是學，我亦行此真實、空、不顛倒，謂漏盡、無漏、無為、心解脫。是故，阿難！當學如是！」 ^n12

佛說如是，尊者阿難及諸比丘聞佛所說，歡喜奉行。^n13
