# 婆頭經

如是我聞：一時，佛在橋池人間遊行，與尊者阿難俱，至婆頭聚落國北身恕林中。 ^n1

爾時，婆頭聚落諸童子，聞尊者阿難橋池人間遊行，住婆頭聚落國北身恕林中。聞已，相呼聚集，往詣尊者阿難所，稽首禮尊者阿難足，退坐一面。 ^n2

時尊者阿難語諸童子言：「〔帝〕種！如來、應、等正覺，說四種清淨：戒清淨、心清淨、見清淨、解脫清淨。 ^n3

云何為〔戒淨斷〕？ ^n4a

謂聖弟子住於戒，波羅提木叉戒增長，威儀具足，於微細罪能生恐怖，受持學戒。 ^n4b

戒身不滿者能令滿足，已滿者隨順執持，欲精進方便超出，精勤勇猛堪能，諸身、心法常能攝受，是名戒淨斷。 ^n4c

帝種！云何名為心淨斷？ ^n5a

謂聖弟子離欲惡不善法，乃至第四禪具足住。 ^n5b

定身未滿者令滿，已滿者隨順執受，欲精進乃至常執受，是名心淨斷。 ^n5c

帝種！云何名為見淨斷？ ^n6a

謂聖弟子聞大師說法，如是、如是說法，則如是、如是入如實正觀；如是、如是得歡喜，得隨喜，得從於佛。 ^n6b

復次，聖弟子不聞大師說法，然從餘明智尊重梵行者說，聞尊重梵行者如是、如是說，則如是如是入如實觀察；如是如是觀察，於彼法得歡喜、隨喜，信於正法。 ^n6c

復次，聖弟子不聞大師說法，亦復不聞明智尊重梵行者說，隨先所聞受持者重誦習，隨先所聞受持者，如是、如是重誦已，如是、如是得入彼法，乃至信於正法。 ^n6d

復次，聖弟子不聞大師說法，不聞明智尊重梵行者說，又復不能先所受持重誦習，然先所聞法為人廣說。先所聞法，如是、如是為人廣說，如是、如是得入於法，正智觀察，乃至信於正法。 ^n6e

復次，聖弟子不聞大師說法，復不聞明智尊重梵行者說，又復不能先所受持重誦習，亦復不以先所聞法為人廣說，然於先所聞法，獨一靜處，思惟觀察。如是、如是思惟觀察，如是、如是得入正法，乃至信於正法。 ^n6f

如是從他聞，內正思惟，是名未起正見令起，已起正見令增廣，是名未滿〔慧〕身令滿，已滿者隨順攝受，欲精進方便，乃至常攝受，是名見淨斷。 ^n6g

帝種！云何為解脫清淨斷？ ^n7a

謂聖弟子貪心無欲解脫，恚、癡心無欲解脫。 ^n7b

如是解脫未滿者令滿，已滿者隨順攝受，欲精進乃至常攝受，是名解脫淨斷。」 ^n7c

尊者阿難說是法時，婆頭聚落諸童子，聞尊者阿難所說，歡喜隨喜，作禮而去。^n8
