# 一二二

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「我今當說烏喻，亦當說豬喻。善思念之，吾當演說。」 ^n3

對曰：「如是，世尊！」是時，諸比丘從佛受教。 ^n4

世尊告曰：「彼云何名為人喻如烏？
猶如有人在寂靜處，恆習淫欲，作諸惡行，後便羞恥，便自悔過，向人演說，陳所作事。所以然者，或為諸梵行人，所見譏彈：『此人習欲，作諸惡行。』彼作諸惡行已，向人悔過，自知羞恥。
猶如彼烏恆患苦飢，便食不淨，尋卽拭嘴，恐有餘烏見言：『此烏食不淨。』
此亦如是，若有一人在閑靜處，習於淫欲，作不善行，後便羞恥而自悔過，向人演說陳所作事。所以然者，或為諸梵行人所見記識：『此人習欲，作諸惡行。』是謂名為人猶如烏。 ^n5a

彼云何名為人如豬？
若有一人在閑靜處，長習淫欲，作諸惡行，亦不羞恥，復不悔過，向人自譽，貢高自用：『我能得五欲自娛，此諸人等不能得五欲。』彼作惡已，不知羞恥。
此人喻如豬恆食不淨，臥於不淨，便自跳踉向於餘豬。
此亦如是，若有一人習於淫欲，作諸惡行，亦不羞恥，復不悔過，向人自譽，貢高自用：『我能得五欲自娛，此諸人不能得五欲自娛。』是名為人如豬。
是故，諸比丘！當捨遠離。如是，諸比丘！當作是學！」 ^n5b

爾時，諸比丘聞佛所說，歡喜奉行！^n6
