# 乘船逆流經

如是我聞：一時，佛住王舍城迦蘭陀竹園。 ^n1

時尊者舍利弗，告諸比丘：「若阿練若比丘，或於空地、林中、樹下，當作是學：內自觀察思惟，心中自覺有欲想不？ ^n2

若不覺者，當於境界，或於淨相，若愛欲起，違於遠離。 ^n3a

譬如士夫用力乘船逆流而上，身小疲怠，船則倒還，順流而下。 ^n3b

如是比丘思惟淨想，還生愛欲，違於遠離。 ^n3c

是比丘學時，修下方便，不得淳淨，是故還為愛欲所漂，不得法力，心不寂靜，不一其心。於彼淨相，隨生愛欲，流注、浚輸，違於遠離。當知是比丘不敢自記：於五欲功德離欲解脫。 ^n3d

若比丘或於空地、林中、樹下，作是思惟：我內心中為離欲不？ ^n4

是比丘當於境界，或取淨相，若覺其心於彼遠離，順趣、浚注。 ^n5a

譬如鳥翮入火，則卷不可舒展。 ^n5b

如是比丘或取淨相，即順遠離，流注、浚輸。 ^n5c

比丘當如是知於方便行，心不懈怠，得法寂靜，寂止息樂，淳淨一心。謂我思惟已，於淨相順於遠離，隨順修道，則能堪任自記：於五欲功德離欲解脫。」 ^n5d

尊者舍利弗說是經已，諸比丘聞其所說，歡喜奉行。^n6
