# 伽吒經

如是我聞：一時，佛住王舍城迦蘭陀竹園。 ^n1

是時尊者舍利弗，尊者大目揵連，住耆闍崛山中。 ^n2

時尊者舍利弗，新剃鬚髮。 ^n3

時有伽吒及優波伽吒鬼，優波伽吒鬼見尊者舍利弗新剃鬚髮，語伽吒鬼言：「我今當往打彼沙門頭。」 ^n4

伽吒鬼言：「汝優波伽吒莫作是語！此沙門大德，大力，汝莫長夜得大不饒益苦。」 ^n5

如是再三說，時優波伽吒鬼再三不隨伽吒鬼語。即以手打尊者舍利弗頭，打已尋自喚言：「燒我，伽吒！煮我，伽吒！」 ^n6

再三喚已，陷入地中，墮阿毘地獄。 ^n7

尊者大目揵連聞尊者舍利弗，為鬼所打聲已，即往詣尊者舍利弗所，問尊者舍利弗言：「云何尊者！苦痛可忍不？」 ^n8

尊者舍利弗答言：「尊者大目揵連！雖復苦痛，意能堪忍，不至大苦。」 ^n9

尊者大目揵連語尊者舍利弗言：「奇哉！尊者舍利弗，真為大德大力。此鬼若以手打耆闍崛山者，能令碎如〔糠橞〕，況復打人而不苦痛？」 ^n10

爾時，尊者舍利弗語尊者大目揵連：「我實不大苦痛。」 ^n11

時尊者舍利弗、大目揵連，共相慰勞。 ^n12

時世尊以天耳聞其語聲，聞已，即說偈言：
其心如剛石，堅住不傾動，染著心已離，瞋者不反報，若如此修心，何有苦痛處！ ^n13

佛說此經已，諸比丘聞佛所說，歡喜奉行。
〔因陀羅釋迦、崛摩、白山賓迦羅、富那婆修。
曼遮尼羅、箭毛、受齋、曠野、及雄、淨。
七岳并雪山、害及於無害，是名第十二。〕^n14
