# 涅槃經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「若比丘具足戒住者，善攝持波羅提木叉，具足威儀、行處，見細微罪能生怖畏。比丘具足戒住，善攝持波羅提木叉，具足威儀、行處，見細微罪能生怖畏，等受學戒，令三學修習滿足。何等為三？ ^n2

〔謂〕增上戒學、增上意學、增上慧學。 ^n3

何等為增上戒學？ ^n4a

是比丘〔戒滿足〕，少定、少慧。 ^n4b

於彼彼分細微戒，乃至受持戒學。 ^n4c

彼如是知、如是見，斷三結，謂身見、戒取、疑。斷此三結，得須陀洹，不墮惡趣，決定正趣三菩提，七有天人往生，究竟苦邊。 ^n4d

何等為增上意學？ ^n5a

是比丘〔戒滿足〕，三昧滿足，少於慧。 ^n5b

彼彼分細微戒，犯則隨悔，乃至受持學戒。 ^n5c

如是知、如是見，斷五下分結，謂身見、戒取、疑、貪欲、瞋恚。斷此五下分結，得生般涅槃阿那含，不復還生此世，是名增上意學。 ^n5d

何等為增上慧學？ ^n6a

是比丘學戒滿足、定滿足、慧滿足。 ^n6b

如是知、如是見，欲有漏心解脫，有有漏心解脫，無明有漏心解脫，解脫知見：我生已盡、梵行已立、所作已作、自知不受後有，是名增上慧學。」 ^n6c

佛說此經已，諸比丘聞佛所說，歡喜奉行。^n7
