# 四六四

聞如是： ^n1

一時，佛在毗舍離普會講堂所，與大比丘眾五百人俱。 ^n2

爾時，大愛道遊於毗舍離城高臺寺中，與大比丘尼眾五百人俱，皆是羅漢，諸漏已盡。 ^n3

爾時，大愛道聞諸比丘說：「如來不久當取滅度，不過三月，當在拘夷那竭娑羅雙樹間。」爾時，大愛道便作是念：我不堪任見如來取滅度，亦復不堪任見阿難取滅度，我今宜可先取滅度。 ^n4

爾時，大愛道便往至世尊所，頭面禮足，在一面坐。
爾時，大愛道前白佛言：「我聞世尊不久當取滅度，卻後不過三月，在拘夷那竭娑羅雙樹間。我今不堪見世尊及阿難取滅度也，唯願世尊聽我先取滅度！」
爾時，世尊默然可之。 ^n5

爾時，大愛道重白佛言：「自今已後，唯願世尊與諸比丘尼說戒！」 ^n6

佛告之曰：「我今聽比丘尼，還與比丘尼說禁戒。如我本所施行禁戒，無令差錯。」
爾時，大愛道前禮佛足，在佛前立。 ^n7

爾時，大愛道復白佛言：「我今更不見如來顏色，亦不見將來諸佛，不受胞胎，永處無為，今日違離聖顏，永更不覩。」
時大愛道繞佛七匝，亦復繞阿難七匝，盡繞諸比丘眾，卻退而去。 ^n8

還諸比丘尼眾中，告諸比丘尼曰：「我今欲入無為涅槃界。所以然者，如來不久當取滅度。汝等各宜隨所行。」 ^n9

爾時，差摩比丘尼、優鉢色比丘尼、基利施比丘尼、舍仇梨比丘尼、奢摩比丘尼、鉢陀蘭遮比丘尼、婆羅遮羅比丘尼、迦旃延比丘尼、闍耶比丘尼及五百比丘尼，往至世尊所，在一面立。 ^n10

爾時，五百比丘尼，差摩比丘尼最為上首，而白佛言：「我等諸人聞如來不久當取滅度。我等不忍見世尊及阿難先取滅度，唯願世尊聽我等先取滅度！我等今取涅槃，正是其宜。」
爾時，世尊默然可之。
時差摩比丘尼及五百比丘尼見世尊默然可之，前禮佛足，繞三匝便退而去，還詣本房。 ^n11

時，大愛道閉講堂門，擊揵椎，於露地敷坐具，騰在虛空，於虛空中坐臥經行，或出火焰，身下出煙，身上出火；身下出水，身上出煙；舉身放焰，舉身放煙；左脅出水，右脅出火；右脅出水，左脅出火；前出火，後出水；前出水，後出火；舉身出火，舉身出水。
爾時，大愛道作若干變化，還在本座，結跏趺坐，正身正意，繫念在前，而入初禪；從初禪起而入二禪；從第二禪起而入第三禪；從三禪起入第四禪；從第四禪起入空處；從空處起入識處；從識處起入不用處；從不用處起入有想無想處；從有想無想處起入想知滅；從想知滅起還入有想無想處；從有想無想處起入不用處；從不用處起還入識處；從識處起還入空處；從空處起還入第四禪；從第四禪起還入三禪；從三禪起入二禪中；從二禪起還入初禪；從初禪起入二禪；從二禪起還入三禪；從三禪起還入四禪；已入四禪便取滅度。 ^n12

爾時，天地大動，東踊西沒，西踊東沒，四邊都踊中央沒，又四面涼風起，諸天在空作倡伎樂，欲界諸天涕零悲泣，猶如春月天降甘雨，神妙之天雜碎優鉢華香，又雜碎栴檀而散其上。 ^n13

爾時，差摩比丘尼、優鉢色比丘尼、基梨施瞿曇彌比丘尼、舍瞿離比丘尼、奢摩比丘尼、鉢陀蘭遮比丘尼、婆羅遮羅比丘尼、迦旃延比丘尼、闍耶比丘尼，如此上首五百比丘尼等，各各於露地敷坐，飛在虛空，於虛空之中坐臥經行，作十八變，乃至入想知滅，各取滅度。 ^n14

爾時，毗舍離城內有大將名曰耶輸提，將五百童子集普會講堂有所講說。
時，耶輸提及五百童子遙見五百比丘尼作十八變，見已，歡喜踊躍無量，各共叉手而向彼所。 ^n15

爾時，世尊而告阿難曰：「汝往至耶輸提大將所，而告之曰：『速辦五百牀具，五百坐具，五百瓶酥，五百瓶油，五百輿花，五百裹香，五百車薪。』」 ^n16

爾時，阿難前白佛言：「不審世尊欲何施為？」 ^n17

佛告之曰：「大愛道已取滅度，及五百比丘尼泥洹，我等欲供養舍利。」 ^n18

爾時，阿難悲泣交集，不能自勝：「大愛道取滅度何其速哉！」
爾時，阿難以手揮淚，便往至耶輸提大將所。 ^n19

爾時，耶輸提遙見阿難來，皆起前迎，並作是說：「善來，阿難！欲何告敕？又行非常。」 ^n20

爾時，阿難報曰：「我是佛使，欲有所告敕。」 ^n21

時，大將咸共問曰：「欲何所告敕？」 ^n22

阿難報曰：「世尊告大將曰：『當辦五百牀具，五百坐具，五百瓶酥，五百瓶油，五百輿花，五百裹香，五百車薪。大愛道及五百比丘尼皆取滅度，我等往供養舍利。』」 ^n23

爾時，大將悲泣交集，而作是說：「大愛道取滅度何其速哉！及五百比丘尼取滅度甚為速哉！誰當教授我等，教化分檀布施？」
爾時，耶輸提大將即辦五百牀具，五百坐具，五百瓶油、酥、薪，及諸耶維之具，往至世尊所，頭面禮足，在一面立。 ^n24

爾時，耶輸提大將白世尊言：「如來所約敕，供養之具今日已辦。」 ^n25

佛告曰：「汝今各取大愛道身及五百比丘尼身，出毗舍離到曠野之處，吾欲於彼供養舍利。」 ^n26

耶輸提大將白佛言：「唯然，世尊！」 ^n27

是時，長者即往至大愛道等所，告一人曰：「汝今施梯，登牆入內，徐開門，無令有聲。」
是時，彼人如彼教敕，卽入開門。復敕五百人各舉舍利著于牀上。 ^n28

爾時，有二沙彌尼在，一名難陀，二名優般難陀。
是時，二沙彌尼語大將曰：「止！止！大將！勿觸擾諸師。」 ^n29

耶輸提大將報曰：「汝師不為睡眠，皆取滅度。」 ^n30

爾時，二沙彌尼聞諸師皆取滅度，心懷恐怖，卽自思惟，觀有集之法皆是盡法，卽於坐處得三明六通。
爾時，二沙彌尼卽飛在虛空中，先至曠野之中作十八變，坐臥經行，身出水火，變化無量，卽於無餘涅槃界而取般涅槃。 ^n31

爾時，世尊將諸比丘僧，前後圍遶，往至大愛道比丘尼寺中。
爾時，世尊告阿難、難陀、羅云：「汝等舉大愛道身，我當躬自供養。」 ^n32

是時，釋提桓因知世尊心中所念，卽從三十三天上，譬如力士屈伸臂頃來至毗舍離，到世尊所，頭面禮足，在一面立。
其中漏盡比丘皆見釋提桓因及三十三天，其不漏盡有欲比丘及比丘尼、優婆塞、優婆夷未漏盡者，亦不見釋提桓因及三十三天。 ^n33

爾時，梵天王遙知如來心中所念，將諸梵天從梵天上沒，來至世尊所，頭面禮足，在一面立。 ^n34

爾時，毗沙門天王知世尊心中所念，將諸閱叉、鬼神，到如來所，頭面禮足，在一面立。
爾時，提地賴吒天王將諸乾沓和，從東方來至如來所，頭面禮足，在一面立。
毗婁勒叉天王將諸無數拘槃荼，從南方來至世尊所，頭面禮足，在一面立。
毗婁波叉天王將諸龍神來至如來所，頭面禮足，在一面立。
及欲界、色界、無色界諸天，各各知如來心中所念，來至世尊所，頭面禮足，在一面立。 ^n35

爾時，釋提桓因、毗沙門天王前白佛言：「唯願世尊勿自勞神，我等自當供養舍利！」 ^n36

佛告諸天：「止！止！天王！如來自當知時。此是如來所應修行，非是天、龍、鬼神所及也。所以然者，父母生子多有所益，長養恩重，乳哺懷抱，要當報恩，不得不報恩。然諸天當知：過去諸佛世尊所生母先取滅度，然後諸佛世尊皆自供養虵旬舍利。正使將來諸佛世尊所生之母先取滅度，然後諸佛皆自供養。以此方便，知如來應自供養，非天、龍、鬼神所及也。」 ^n37

爾時，毗沙門天王告五百鬼曰：「汝等往至栴檀林中，取香薪來，當供養虵旬。」時，五百鬼聞天王語已，卽往至栴檀林中，取栴檀薪來至曠野之間。 ^n38

是時，世尊躬自舉牀一腳，難陀舉一腳，羅云舉一腳，阿難舉一腳，飛在虛空，往至彼冢間；其中四部之眾：比丘、比丘尼、優婆塞、優婆夷，舉五百比丘尼舍利至於冢間。 ^n39

爾時，世尊告耶輸提大將曰：「汝今更辦二床具，二坐具，二車薪、香花供養二沙彌尼身。」
耶輸提大將白佛言：「唯然，世尊！」尋時，卽辦供養之具。 ^n40

爾時，世尊以栴檀木各傳與諸天。
是時，世尊復告大將曰：「汝今各取五百舍利，各分別而供養之。二沙彌尼亦復使然。」
時，大將受佛教已，各各分別而取供養，卽取虵旬。 ^n41

爾時，世尊復以栴檀木著大愛道身上。
爾時，世尊便說斯偈：
一切行無常，生者必有盡；不生則不死，此滅為最樂！ ^n42

爾時，諸天、人民皆悉雲集在於冢間；天、人大眾十億姟那術。
時大將火滅已，復取舍利而起偷婆。 ^n43

佛告大將曰：「汝今取五百比丘尼舍利與起偷婆，長夜之中受福無量！所以然者，世間有四人起於偷婆。云何為四？若有人與如來、至真、等正覺起於偷婆，與轉輪聖王，與辟支佛及如來弟子漏盡阿羅漢與起偷婆者，受福無量！」
爾時，世尊與諸天、人民說微妙之法，勸令歡喜。 ^n44

爾時，天與人有一億，諸塵垢盡，得法眼淨。 ^n45

爾時，諸天、人民、乾沓和、阿須輪、四部之眾聞佛所說，歡喜奉行！^n46
