# 法滅盡相經

爾時，世尊告尊者阿難：此摩偷羅國，將來世當有商人子，名曰：掘多，掘多有子，名優波掘多，我滅度後百歲，當作佛事，於教授師中最為第一。阿難！汝遙見彼青色叢林不？ ^n1

阿難白佛：唯然，已見，世尊！ ^n2

阿難！是處名為優留曼茶山，如來滅後百歲，此山當有那吒跋置迦阿蘭若處，此處隨順寂默最為第一。 ^n3

爾時，世尊作是念：我若以教法付囑人者，恐我教法不得久住。若付囑天者，恐我教法亦不得久住，世間人民則無有受法者，我今當以正法付囑人、天，諸天、世人共攝受法者，我之教法則千歲不動。 ^n4

爾時，世尊起世俗心，時，天帝釋及四大天王知佛心念，來詣佛所，稽首禮足，退坐一面。 ^n5

爾時，世尊告天帝釋及四大天王，如來不久當於無餘涅槃而般涅槃，我般涅槃後，汝等當護持正法。 ^n6

爾時，世尊復告東方天王：汝當於東方護持正法；次告南方、西方、北方天王：汝當於北方護持正法，過千歲後，我教法滅時，當有非法出於世間，十善悉壞，閻浮提中，惡風暴起，水雨不時，世多飢饉，雨則災雹，江河消滅，華果不成，人無光澤，蟲村鬼村悉皆磨滅，飲食失味，珍寶沈沒，人民服食麤澀草木，時，有釋迦王、耶槃那王、缽羅婆王、兜沙羅王，眾多眷屬，如來頂骨、佛牙、佛缽安置東方，西方有王，名缽羅婆，百千眷屬，破壞塔寺，殺害比丘，北方有王，名耶槃那，百千眷屬，破壞塔寺，殺害比丘，南方有王，名釋迦，百千眷屬，破壞塔寺，殺害比丘，東方有王，名兜沙羅，百千眷屬，破壞塔寺，殺害比丘，四方盡亂，諸比丘來集中國。 ^n7

時，拘睒彌國有王，名摩因陀羅西那，其王生子，手似血塗，身似甲冑，有大勇力，其生之日，五百大臣生五百子，皆類王子，血手冑身。 ^n8

時，拘睒彌國，一日雨血，拘睒彌王見此惡相，即大恐怖，請問相師，相師白王，王今生子，當王閻浮提，多殺害人，生子七日，字曰：難當，年漸長大，時，四惡王從四方來殺人民，摩因陀羅西那王聞則恐怖。 ^n9

時，有天神告言：大王且立難當為王，足能降伏彼四惡王。 ^n10

時，摩因陀羅西那王受天神教，即捨位與子，以髻中明珠冠其子首，集諸大臣，香水灌頂，召五百大臣同日生子，身被甲冑，從王出征，與四惡王大眾戰，勝，殺害都盡，王閻浮提，治在拘睒彌鞞國。 ^n11

爾時，世尊告四大天王，巴連弗國，於彼國當有婆羅門，名曰：阿耆尼達多，通達比陀經論，彼婆羅門當納妻，彼時，中陰眾生當來與其作子，入母胎中時，彼母欲與人論議，彼婆羅門即問諸相師。相師答云：是胎中眾生，當了達一切論，故令母生如是論議之心，欲將人論議。如是日月滿足，出生母胎，以為童子，了達一切經論，恒以經論教授五百婆羅門子，及餘諸論教授餘人，以醫方教醫方者，如是有眾多弟子，有眾多弟子故，名曰：弟子。次當從父母求出家學道，乃至父母聽其出家，彼即於我法中出家學道，通達三藏，善能說法，辯才巧妙，言語談說，攝多眷屬，。 ^n12

又復，世尊告四大天王，即此巴連弗邑國中，當有大商主，名曰：須陀那，中陰眾生來入母胎，彼眾生入母胎時，令母質直柔和，無諸邪想，諸根寂靜時，彼商主即問相師，相師答曰：胎中眾生極為良善，故令母如是，乃至諸根寂靜，至月滿足，便生童子，名曰：修羅他，年紀漸長，乃至啟白父母，求出家學道，父母即聽，於我法中出家學道，勤行精進，修習道業，便得漏盡，證阿羅漢果，然寡聞、少欲、知足及少知，舊居在山藪林間，山名揵陀摩羅。 ^n13

時，彼聖人恒來為難當王說法，彼父王當無常，無常之日，難當見父過世，兩手抱父屍，悲號啼哭，憂惱傷心。 ^n14

時，彼三藏將多眷屬來詣王所，為王說法，王聞法已，憂惱即止，於佛法中生大敬信，而發聲唱言：自今以後，我施諸比丘無恐畏，適意為樂，而問比丘，前四惡王毀滅佛法有幾年歲。 ^n15

諸比丘答云，經十二年。 ^n16

王心念口言：作師子吼，我當十二年中，當供養五眾，乃至辦諸供具，即便行施，行施之日，天當降香澤之雨，遍閻浮提，一切實種皆得增長，諸方人眾皆持供養，來詣拘睒彌國，供養眾僧。 ^n17

時，諸比丘大得供養，諸比丘輩食人信施，而不讀誦經書，不薩闍為人受經，戲論過日，眠臥終夜，貪著利養，好自嚴飾，身著妙服，離諸出要、寂靜、出家、三菩提樂，形類比丘，離沙門功德，是法中之大賊，助作末世壞正法幢，建惡魔幢，滅正法炬，然煩惱火，壞正法鼓，毀正法輪，消正法海，壞正法山，破正法城，拔正法樹，毀禪定智慧，斷戒瓔珞，污染正道。 ^n18

時，彼天、龍、鬼神、夜叉、乾闥婆等，於諸比丘所生惡意，毀訾諸比丘，厭惡、遠離，不復相親，異口同音，嗚呼，如是惡比丘，不應於如來法中，而說偈言：
非吉行惡行，行諸邪見法，此諸愚癡人，打壞正法山，
行諸惡戒法，棄諸如法行，捨諸勝妙法，拔除今佛法，
不信不調伏，樂行諸惡行，諂偽誑世間，打破牟尼法，
毀形習諸惡，兇暴及千行，依法誑世人，忿恨自貢高，
貪著求名利，無惡業不備，如佛所說法，法沒有是相，
今者悉已見，智者所輕賤，此法今出已，牟尼正法海，
不久當枯竭，正法今少在，惡人復來滅，毀壞我正法。 ^n19

時，彼諸天、龍、神等皆生不歡喜心，不復當護諸比丘，而同聲唱言：佛法卻後七日滅盡，號咷悲泣，共相謂言：至比丘說戒日，共相鬥諍，如來正法於中而滅，如是諸天悲惱啼泣。 ^n20

時，拘睒彌城中有五百優婆塞，聞諸天之言：共詣諸比丘眾中，諫諸比丘鬥諍，而說偈言：
嗚呼苦劇歲，愍念群生生，其法今便滅，釋師子王法，
惡輪壞法輪，如是盡金剛，乃能不即壞，安隱時已滅，
危險法已起，明智人已過，今見如是相，當知不復久，
牟尼法斷滅，世間無復明，離垢寂滅口，牟尼日今沒，
世人失伏藏，善惡無差別，善惡無差已，誰能得正覺，
法燈今在世，及時行諸善，無量諸福田，此法今當滅，
是故我等輩，知財不堅牢，及時取堅實。 ^n21

至十五日說戒時，法當沒，今日五百優婆塞，一日之中，造五百佛塔，時，諸優婆塞各有餘務，不復來往眾僧眾中。 ^n22

爾時，住揵陀摩羅山修羅他阿羅漢觀閻浮提，今日何處有眾僧說戒，見有拘睒彌國如來弟子說戒為布薩，即詣拘睒彌。 ^n23

時，彼僧眾乃有百千人，中唯有一阿羅漢，名曰：修羅他，又復有一三藏，名曰：弟子，此是如來最後大眾集。 ^n24

爾時，維那行沙羅籌，白三藏上座言：眾僧已集，有百千人，今為說波羅提木叉。 ^n25

時，彼上座答言：閻浮提如來弟子皆來集此，數有百千，如是眾中，我為上首，了達三藏，尚不學戒律，況復餘者而有所學，今當為誰而說戒律，而說偈言：
今是十五日，夜靜月清明，如是諸比丘，今集聽說戒，
一切閻浮提，眾僧最後集，我是眾中上，不學戒律法，
況復餘僧眾，而有所學習，何能牟尼法，釋迦師子王，
彼戒誰有持，是人乃能說。 ^n26

爾時，彼阿羅漢修羅他立上座前，合掌白上座言：上座，但說波羅提木叉，如佛在世時，舍利弗、目揵連等大比丘眾所學法，我今已悉學，如來雖滅度，於今已千歲，彼所制律儀，我悉已備足，而說偈言：
上座聽我說，我名修羅他，漏盡阿羅漢，僧中師子吼，
牟尼真弟子，信佛諸鬼神，聞彼聖所說，悲哀泣流淚，
低頭念法滅，從今去已後，無有說法者，毘尼別解脫，
不復在於世，法橋今已壞，法水不復流，法海已枯竭，
法山已崩頹，法會從今絕，法幢不復見，法足不復行，
律儀戒永沒，法燈不復照，法輪不復轉，閉塞甘露門，
法師不在世，善人說妙道，眾生不識善，不異於野獸。 ^n27

爾時，佛母摩訶摩耶夫人天上來下，詣諸眾僧所，號咷啼泣，嗚呼，苦哉，是我之子經歷阿僧祇劫，修諸苦行，不顧勞體，積德成佛，今者忽然消滅，而說偈言：
我是佛親母，我子積苦行，經歷無數劫，究竟成真道，
悲泣不自勝，今法忽磨滅，嗚呼智慧人，爾今何所在，
持法捨諍訟，從佛口所生，諸王無上尊，真實佛弟子，
頭陀修妙行，宿止林藪間，如是真佛子，今為何所在，
今者於世間，無有諸威德，曠野山林間，諸神寂無言，
施戒愍群生，信戒自莊嚴，忍辱質直行，觀察諸善惡，
如是諸勝法，今忽都已盡。 ^n28

爾時，彼上座弟子作是念言：彼修羅他比丘自言：如來所制戒律，我悉備持。爾時，上座有弟子，名曰：安伽陀，起不忍之心，極生忿恨，從座起，罵辱彼聖：汝是下座比丘，愚癡無智，而毀辱我和上。即持利刀，殺彼聖人，而說偈言：
我名安伽陀，失沙之弟子，利劍殺汝身，自謂我有德。 ^n29

爾時，有一鬼名曰：大提木佉，作是念言：世間唯有此一阿羅漢，而為惡比丘弟子所害，執持金剛利杵，杵頭火然，以此打破彼頭，即便命終，而說偈言：
我是惡鬼神，名大提木佉，以此金剛杵，破汝頭七分。 ^n30

爾時，阿羅漢弟子見彼弟子殺害其師，忿恨不忍，即殺三藏。 ^n31

爾時，諸天、世人悲哀啼泣，嗚呼苦哉！如來正法今便都盡，尋即此大地六種震動，無量眾生號咷啼泣，極為愁惱，嗚呼！今日正法不復現世，作是語已，各各離散。 ^n32

爾時，拘睒彌國五百優婆塞聞已，往詣寺中，舉手拍頭，高聲大哭，嗚呼！如來愍念世間，濟諸群生，無有巨細，誰當為我說法義，今者，人、天解脫不復可得，眾生今日猶在闇瞑，無有引導，長習諸惡，以此為歡，如諸野獸，不聞牟尼妙法，身壞命終，墮在三塗，譬如流星，世人從今已後，無復念慧、寂靜、三昧、十力妙法。 ^n33

爾時，拘睒彌王聞諸比丘殺真人阿羅漢及三藏法師，心生悲惱，惋慨而坐。 ^n34

爾時，諸邪見輩諍競打破塔廟，及害比丘，從是佛法索然頓滅。 ^n35

爾時，世尊語釋提桓因、四大天王、諸天、世人：於我滅度之後，法盡之相，如上所說，是故汝等，今者不可不以勤力加於精進，護持正法，久令在世。 ^n36

爾時，諸天、世人聞佛所說，各各悲顏，以手揮淚，頂禮佛足，各自退去。
(印--)(光附錄卷第二)^n37
