# 西經

如是我聞：一時，佛住釋氏天現聚落。 ^n1

爾時，有西方眾多比丘，欲還西方安居，詣世尊所，稽首佛足，退坐一面。 ^n2

爾時，世尊為其說法，示、教、照、喜。 ^n3

種種示、教、照、喜已，時西方眾多比丘從座起，合掌白佛言：「世尊！我西方眾多比丘，欲還西方安居，今請奉辭！」 ^n4

佛告西方諸比丘：「汝辭舍利弗未？」 ^n5

答言：「未辭。」 ^n6

佛告西方諸比丘：「舍利弗淳修梵行，汝當奉辭，能令汝等以義饒益，長夜安樂。」 ^n7

時西方諸比丘，辭退欲去。 ^n8

時尊者舍利弗，去佛不遠，坐一堅固樹下。 ^n9

西方諸比丘，往詣尊者舍利弗所，稽首禮足，退坐一面，白尊者舍利弗言：「我等欲還西方安居，故來奉辭。」 ^n10

舍利弗言：「汝等辭世尊未？」 ^n11

答言：「已辭。」 ^n12

舍利弗言：「汝等還西方，處處異國，種種異眾，必當問汝。汝等今於世尊所，聞善說法，當善受、善持、善觀、善入，足能為彼具足宣說，不毀佛耶？不令彼眾難問詰責、墮負處耶？」 ^n13

彼諸比丘白舍利弗：「我等為聞法故來詣尊者，唯願尊者具為我說，哀愍故！」 ^n14

尊者舍利弗告諸比丘：「閻浮提人聰明利根，若剎利、若婆羅門、若長者、若沙門，必當問汝：汝彼大師云何說法？以何教教？ ^n15a

汝當答言：大師唯說調伏欲貪，以此教教。 ^n15b

當復問汝：於何法中調伏欲貪？ ^n16a

當復答言：大師唯說於彼色陰調伏欲貪，於受、想、行、識陰調伏欲貪，我大師如是說法。 ^n16b

彼當復問：欲貪有何過患故，大師說於色調伏欲貪，受、想、行、識調伏欲貪？ ^n17a

汝復應答言：若於色欲不斷、貪不斷、愛不斷、念不斷、渴不斷者，彼色若變、若異，則生憂悲惱苦。受、想、行、識，亦復如是。見欲貪有如是過故，於色調伏欲貪，於受、想、行、識調伏欲貪。 ^n17b

彼復當問：見斷欲貪有何福利故，大師說於色調伏欲貪，於受、想、行、識調伏欲貪？ ^n18a

當復答言：若於色斷欲、斷貪、斷念、斷愛、斷渴，彼色若變、若異，不起憂悲惱苦。受、想、行、識，亦復如是。 ^n18b

諸尊！若受諸不善法因緣故，今得現法樂住，不苦、不礙、不惱、不熱，身壞命終生於善處者，世尊終不說言當斷諸不善法，亦不教人於佛法中修諸梵行，得盡苦邊。 ^n19a

以受諸不善法因緣故，今現法苦住、障礙、熱惱，身壞命終墮惡道中，是故世尊說言當斷不善法，於佛法中修諸梵行，平等盡苦，究竟苦邊。 ^n19b

若受諸善法因緣，現法苦住、障礙、熱惱，身壞命終墮惡道中者，世尊終不說受持善法，於佛法中修諸梵行，平等盡苦，究竟苦邊。 ^n20a

〔以〕受持善法，現法樂住，不苦、不礙、不惱、不熱，身壞命終生於善處，是故世尊讚歎教人受諸善法，於佛法中修諸梵行，平等盡苦，究竟苦邊。」 ^n20b

尊者舍利弗說是法時，西方諸比丘不起諸漏，心得解脫。 ^n21

尊者舍利弗說是法時，諸比丘歡喜隨喜，作禮而去。^n22
