#  【S增三.85】學經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「過二百五十戒，隨次半月來，說波羅提木叉修多羅。若彼善男子，自隨意所欲而學者，我為說三學，若學此三學，則攝受一切學戒。何等為三？ ^n2

謂增上戒學、增上意學、增上慧學。 ^n3

何等為增上戒學？ ^n4a

是比丘重於戒，戒增上；不重於定，定不增上；不重於慧，慧不增上。 ^n4b

於彼彼分細微戒，乃至受持學戒。 ^n4c

如是知、如是見，斷三結，謂身見、戒取、疑。貪、恚、癡薄，成一種子道；彼地未等覺者，名斯陀含；彼地未等覺者，名家家；彼地未等覺者，名七有；彼地未等覺者，名隨法行；彼地未等覺者，名隨信行，是名增上戒學。 ^n4d

何等為增上意學？ ^n5a

〔是〕比丘重於戒，戒增上；重於定，定增上；不重於慧，慧不增上。 ^n5b

於彼彼分細微戒學，乃至受持學戒。 ^n5c

如是知，如是見，斷五下分結，謂身見、戒取、疑、貪欲、瞋恚。斷此〔五下分結〕，能得中般涅槃；彼地未等覺者，得生般涅槃；彼地未等覺者，得無行般涅槃；彼地未等覺者，得有行般涅槃；彼地未等覺者，得上流般涅槃，是名增上意學。 ^n5d

何等為增上慧學？ ^n6a

是比丘重於戒，戒增上；重於定，定增上；重於慧，慧增上。 ^n6b

如是知、如是見，欲有漏心解脫，有有漏心解脫，無明有漏心解脫，解脫知見：我生已盡、梵行已立、所作已作、自知不受後有，是名增上慧學。」 ^n6c

佛說此經已，諸比丘聞佛所說，歡喜奉行。^n7
