# 三五六

聞如是： ^n1

一時，佛在羅閱城迦蘭陀竹園所，與大比丘眾五百人俱。 ^n2

是時，摩竭國王阿闍世，在羣臣中而作是說：「此拔祇國極為熾盛，人民眾多，吾當攻伐，攝彼邦土。」 ^n3

是時，阿闍世王告婆利迦婆羅門曰：「汝今往至世尊所，持吾姓名，往問訊世尊，禮敬承事云：『王阿闍世白世尊言：意欲攻伐拔祇國，為可爾不？』設如來有所說者，汝善思惟，來向吾說。所以然者，如來語終不有二。」 ^n4

是時，婆羅門受王教敕，往至世來所，共相問訊，在一面坐。是時，婆羅門白佛言：「王阿闍世禮敬世尊，承事問訊！」
又復重白：「意欲往攻伐拔祇大國，先來問佛為可爾不？」 ^n5

爾時，彼婆羅門以衣覆頭腳，著象牙屐，腰帶利劍，不應說法。 ^n6

是時，世尊告阿難曰：「若拔祇人民修七法者，終不為外寇所壞。云何為七？ ^n7

若當拔祇國人民，盡集一處而不散者，便不為他國所壞，是謂初法不為外寇所敗。 ^n8a

復次，阿難！拔祇國人上下和順，拔祇人民不為外人所擒。是謂，阿難！第二之法不為外寇所壞。 ^n8b

復次，阿難！若拔祇國人亦不淫他，著他女人色，是謂第三之法不為外寇所壞。 ^n8c

復次，阿難！若拔祇國不從此間而傳至彼，亦復不從彼間傳來至此，是謂第四之法不為外寇所壞。 ^n8d

復次，阿難！若拔祇國人供養沙門、婆羅門，承事禮敬梵行人者，是謂第五之法，是時便不為外寇所壞。 ^n8e

復次，阿難！若拔祇國人民不貪著他財寶者，是謂第六法不為外寇所壞。 ^n8f

復次，阿難！若拔祇國人民皆同一心，不向神寺，專精其意，便不為外寇所壞也，是謂第七之法不為外寇所壞。
是謂，阿難！彼拔祇人修此七法者，終不為外人所壞。」 ^n8g

是時，梵志白佛言：「設當彼人成就一法，猶不可壞，何況七法而可壞乎？」 ^n9

「止！止！」 ^n10

「世尊！國事猥多，欲還所止。」爾時，梵志卽從座起而去。 ^n11

彼梵志去不遠，爾時世尊告諸比丘：「我今當說七不退轉法。汝等諦聽！善思念之。」 ^n12

諸比丘白佛言：「唯然，世尊！」
爾時，諸比丘從佛受教。 ^n13

世尊告曰：「云何為七不退轉之？ ^n14

比丘當知：若比丘共集一處，皆共和順，上下相奉，轉進於上，修諸善法而不退轉，亦不為魔所得便，是謂初法不退轉。 ^n15a

復次，眾僧和合順從其教，轉進於上而不退轉，不為魔王所壞，是謂第二之法不退轉也。 ^n15b

復次，比丘！不著事務，不修世榮，轉進於上，不為魔天所得其便，是謂第三不退轉之法也。 ^n15c

復次，比丘！不諷誦雜書，終日策役其情意，轉進於上，不為魔王得其便，是謂第四不退轉之法也。 ^n15d

復次，比丘！勤修其法，除去睡眠，恆自警寤，轉進於上，不為弊魔而得其便，是謂第五不退轉之法。 ^n15e

復次，比丘！不學算術，亦不使人習之；樂閑靜之處，修習其法，轉進於上，不為弊魔得其便也，是謂第六不退轉之法。 ^n15f

復次，比丘！起一切世間不可樂想，習於禪行，忍諸法教，轉進於上，不為魔所得其便，是謂第七不退轉法也。
若有比丘成就此七法，共和順者，便不為魔得其便也。」 ^n15g

爾時，世尊說此偈言：
除去於事業，又非思惟亂；設不行此者，亦不得三昧。
能樂於法者，分別其法義；比丘樂此行，便致三昧定。 ^n16

「是故，比丘！當求方便，成此七法。如是，諸比丘！當作是學！」 ^n17

爾時，諸比丘聞佛所說，歡喜奉行！^n18
