# 二五五

聞如是： ^n1

一時，佛在舍衛國衹樹給孤獨園。 ^n2

爾時，世尊告諸比丘：「眾生之類有四種食，長養眾生。
何等為四？所謂摶食或大、或小，更樂食、念食、識食，是謂四食。 ^n3

彼云何名為摶食？彼摶食者，如今人中所食，諸入口之物可食噉者，是謂名為摶食。 ^n4a

云何名更樂食？所謂更樂食者，衣裳、繖蓋、雜香華、熏火及香油，與婦人集聚，諸餘身體所更樂者，是謂名為更樂之食。 ^n4b

彼云何名為念食？諸意中所念想、所思惟者，或以口說，或以體觸，及諸所持之法，是謂名為念食。 ^n4c

彼云何為識食？所念識者，意之所知。梵天為首，乃至有想、無想天，以識為食，是謂名為識食。 ^n4d

是謂比丘！有此四食，眾生之類以此四食，流轉生死，從今世至後世。 ^n5

是故，諸比丘！當共捨離此四食。如是，諸比丘！當作是學！」 ^n6

爾時，諸比丘聞佛所說，歡喜奉行！^n7
