# 行禪經

我聞如是： ^n1

一時，佛遊舍衛國，在勝林給孤獨園。 ^n2

爾時，世尊告諸比丘：「世間真實有四種行禪者。
云何為四？
或有行禪者熾盛而謂衰退；
或有行禪者衰退而謂熾盛；
或有行禪者衰退則知衰退如真；
或有行禪者熾盛則知熾盛如真。 ^n3

云何行禪者熾盛而謂衰退？ ^n4

彼行禪者離欲、離惡不善之法，有覺、有觀，離生喜、樂，得初禪成就遊。彼心修習正思，則從初禪趣第二禪，是勝息寂。 ^n5a

彼行禪者便作是念：我心離本相，更趣餘處，失初禪，滅定也。 ^n5b

彼行禪者不知如真：我心修習正思，快樂息寂，則從初禪趣第二禪，是勝息寂。 ^n5c

彼不知如真已，於如退轉，意便失定，如是行禪者熾盛而謂衰退。 ^n5d

復次，行禪者覺、觀已息，內靜、一心，無覺、無觀，定生喜、樂，得第二禪成就遊。彼心修習正思，從第二禪趣第三禪，是勝息寂。 ^n6a

彼行禪者便作是念：我心離本相，更趣餘處，失第二禪，滅定也。 ^n6b

彼行禪者不知如真：我心修習正思，快樂息寂，從第二禪趣第三禪，是勝息寂。 ^n6c

彼不知如真已，於如退轉，意便失定，如是行禪者熾盛而謂衰退。 ^n6d

復次，行禪者離於喜欲，捨無求遊，正念正智而身覺樂，謂聖所說、聖所捨、念、樂住、空，得第三禪成就遊。彼心修習正思，從第三禪趣第四禪，是勝息寂。 ^n7a

彼行禪者便作是念：我心離本相，更趣餘處，失第三禪，滅定也。 ^n7b

彼行禪者不知如真：我心修習正思，快樂息寂，從第三禪趣第四禪，是勝息寂。 ^n7c

彼不知如真已，於如退轉，意便失定，如是行禪者熾盛而謂衰退。 ^n7d

復次，行禪者樂滅、苦滅，喜、憂本已滅，不苦不樂、捨、念、清淨，得第四禪成就遊。彼心修習正思，從第四禪趣無量空處，是勝息寂。 ^n8a

彼行禪者便作是念：我心離本相，更趣餘處，失第四禪，滅定也。 ^n8b

彼行禪者不知如真：我心修習正思，快樂息寂，從第四禪趣無量空處，是勝息寂。 ^n8c

彼不知如真已，於如退轉，意便失定，如是行禪者熾盛而謂衰退。 ^n8d

復次，行禪者度一切色想，滅有對想，不念若干想，無量空，是無量空處成就遊。彼心修習正思，從無量空處趣無量識處，是勝息寂。 ^n9a

彼行禪者便作是念：我心離本相，更趣餘處，失無量空處，滅定也。 ^n9b

彼行禪者不知如真：我心修習正思，快樂息寂，從無量空處趣無量識處，是勝息寂。 ^n9c

彼不知如真已，於如退轉，意便失定，如是行禪者熾盛而謂衰退。 ^n9d

復次，行禪者度一切無量空處，無量識，是無量識處成就遊。彼心修習正思，從無量識處趣無所有處，是勝息寂。 ^n10a

彼行禪者便作是念：我心離本相，更趣餘處，失無量識處，滅定也。 ^n10b

彼行禪者不知如真：我心修習正思，快樂息寂，從無量識處趣無所有處，是勝息寂。 ^n10c

彼不知如真已，於如退轉，意便失定，如是行禪者熾盛而謂衰退。 ^n10d

復次，行禪者度一切無量識處，無所有，是無所有處成就遊。彼心修習正思，從無所有處趣非有想非無想處，是勝息寂。 ^n11a

彼行禪者便作是念：我心離本相，更趣餘處，失無所有處，滅定也。 ^n11b

彼行禪者不知如真：我心修習正思，快樂息寂，從無所有處趣非有想非無想處，是勝息寂。 ^n11c

彼不知如真已，於如退轉，意便失定，如是行禪者熾盛而謂衰退。 ^n11d

云何行禪者衰退而謂熾盛？ ^n12

彼行禪者離欲、離惡不善之法，有覺、有觀，離生喜、樂，得初禪成就遊。彼思餘小想，修習第二禪道。 ^n13a

彼行禪者便作是念：我心修習正思，快樂息寂，則從初禪趣第二禪，是勝息寂。 ^n13b

彼行禪者不知如真：寧可思厭相應想入初禪，不應思餘小想入第二禪。 ^n13c

彼不知如真已，不覺彼心而便失定，如是行禪者衰退而謂熾盛。 ^n13d

復次，行禪者覺、觀已息，內靜、一心，無覺、無觀，定生喜、樂，得第二禪成就遊。彼思餘小想，修習第三禪道。 ^n14a

彼行禪者便作是念：我心修習正思，快樂息寂，從第二禪趣第三禪，是勝息寂。 ^n14b

彼行禪者不知如真：寧可思厭相應想入第二禪，不應思餘小想入第三禪。 ^n14c

彼不知如真已，不覺彼心而便失定，如是行禪者衰退而謂熾盛。 ^n14d

復次，行禪者離於喜欲，捨無求遊，正念正智而身覺樂，謂聖所說、聖所捨、念、樂住、空，得第三禪成就遊。彼思餘小想，修習第四禪道。 ^n15a

彼行禪者便作是念：我心修習正思，快樂息寂，從第三禪趣第四禪，是勝息寂。 ^n15b

彼行禪者不知如真：寧可思厭相應想入第三禪，不應思餘小想入第四禪。 ^n15c

彼不知如真已，不覺彼心而便失定，如是行禪者衰退而謂熾盛。 ^n15d

復次，行禪者樂滅、苦滅，喜、憂本已滅，不苦不樂、捨、念、清淨，得第四禪成就遊。彼思餘小想，修習無量空處道。 ^n16a

彼行禪者便作是念：我心修習正思，快樂息寂，從第四禪趣無量空處，是勝息寂。 ^n16b

彼行禪者不知如真：寧可思厭相應想入第四禪，不應思餘小想入無量空處。 ^n16c

彼不知如真已，不覺彼心而便失定，如是行禪者衰退而謂熾盛。 ^n16d

復次，行禪者度一切色想，滅有對想，不念若干想，無量空，是無量空處成就遊。彼思餘小想，修習無量識處道。 ^n17a

彼行禪者便作是念：我心修習正思，快樂息寂，從無量空處趣無量識處，是勝息寂。 ^n17b

彼行禪者不知如真：寧可思厭相應想入無量空處，不應思餘小想入無量識處。 ^n17c

彼不知如真已，不覺彼心而便失定，如是行禪者衰退而謂熾盛。 ^n17d

復次，行禪者度一切無量空處，無量識處，是無量識處成就遊。彼思餘小想，修習無所有處道。 ^n18a

彼行禪者便作是念：我心修習正思，快樂息寂，從無量識處趣至無所有處，是勝息寂。 ^n18b

彼行禪者不知如真：寧可思厭相應想入無量識處，不應思餘小想入無所有處。 ^n18c

彼不知如真已，不覺彼心而便失定，如是行禪者衰退而謂熾盛。 ^n18d

復次，行禪者度一切無量識處，無所有，是無所有處成就遊。彼思餘小想，修習非有想非無想處道。 ^n19a

彼行禪者便作是念：我心修習正思，快樂息寂，從無所有處趣非有想非無想處，是勝息寂。 ^n19b

彼行禪者不知如真：寧可思厭相應想入無所有處，不應思餘小想入非有想非無想處。 ^n19c

彼不知如真已，不覺彼心而便失定，如是行禪者衰退而謂熾盛。 ^n19d

云何行禪者衰退則知衰退如真？ ^n20

彼行禪者所行、所相、所標，度一切無所有處，非有想非無想，是非有想非無想處成就遊。彼不受此行，不念此相、標，唯行無所有處相應念想本退具。 ^n21a

彼行禪者便作是念：我心離本相，更趣餘處，失非有想非無想處，滅定也。 ^n21b

彼知如真已，於如不退，意不失定，如是行禪者衰退則知衰退如真。 ^n21c

復次，行禪者所行、所相、所標，度一切無量識處，無所有，是無所有處成就遊。彼不受此行，不念此相、標，唯行無量識處相應念想本退具。 ^n22a

彼行禪者便作是念：我心離本相，更趣餘處，失無所有處，滅定也。 ^n22b

彼知如真已，於如不退，意不失定，如是行禪者衰退則知衰退如真。 ^n22c

復次，行禪者所行、所相、所標，度一切無量空處，無量識，是無量識處成就遊。彼不受此行，不念此相、標，唯行無量空處相應念想本退具。 ^n23a

彼行禪者便作是念：我心離本相，更趣餘處，失無量空處，滅定也。 ^n23b

彼知如真已，於如不退，意不失定，如是行禪者衰退則知衰退如真。 ^n23c

復次，行禪者所行、所相、所標，度一切色想，滅有對想，不念若干想，無量空，是無量空處成就遊。彼不受此行，不念此相、標，唯行色樂相應念想本退具。 ^n24a

彼行禪者便作是念：我心離本相，更趣餘處，失無量空處，滅定也。 ^n24b

彼知如真已，於如不退，意不失定，如是行禪者衰退則知衰退如真。 ^n24c

復次，行禪者所行、所相、所標，樂滅、苦滅，喜、憂本已滅，不苦不樂、捨、念、清淨，得第四禪成就遊。彼不受此行，不念此相、標，唯行第三禪相應念想本退具。 ^n25a

彼行禪者便作是念：我心離本相，更趣餘處，失第四禪，滅定也。 ^n25b

彼知如真已，於如不退，意不失定，如是行禪者衰退則知衰退如真。 ^n25c

復次，行禪者所行、所相、所標，離於喜欲，捨無求遊，正念正智而身覺樂，謂聖所說、聖所捨、念、樂住、空，得第三禪成就遊。彼不受此行，不念此相、標，唯行第二禪相應念想本退具。 ^n26a

彼行禪者便作是念：我心離本相，更趣餘處，失第三禪，滅定也。 ^n26b

彼知如真已，於如不退，意不失定，如是行禪者衰退則知衰退如真。 ^n26c

復次，行禪者所行、所相、所標，覺、觀已息，內靜、一心，無覺、無觀，定生喜、樂，得第二禪成就遊。彼不受此行，不念此相、標，唯行初禪相應念想本退具。 ^n27a

彼行禪者便作是念：我心離本相，更趣餘處，失第二禪，滅定也。 ^n27b

彼知如真已，於如不退，意不失定，如是行禪者衰退則知衰退如真。 ^n27c

復此，行禪者所行、所相、所標，離欲、離惡不善之法，有覺、有觀，離生喜、樂，得初禪成就遊。彼不受此行，不念此相、標，唯行欲樂相應念想本退具。 ^n28a

彼行禪者便作是念：我心離本相，更趣餘處，失初禪，滅定也。 ^n28b

彼知如真已，於如不退，意不失定，如是行禪者衰退則知衰退如真。 ^n28c

云何行禪者熾盛則知熾盛如真？ ^n29

彼行禪者離欲、離惡不善之法，有覺、有觀，離生喜、樂，得初禪成就遊。彼心修習正思，快樂息寂，則從初禪趣第二禪，是勝息寂。 ^n30a

彼行禪者便作是念：我心修習正思，快樂息寂，則從初禪趣第二禪，是勝息寂。 ^n30b

彼知如真已，便覺彼心而不失定，如是行禪者熾盛則知熾盛如真。 ^n30c

復次，行禪者覺、觀已息，內靜、一心，無覺、無觀，定生喜、樂，得第二禪成就遊。彼心修習正思，快樂息寂，從第二禪趣第三禪，是勝息寂。 ^n31a

彼行禪者便作是念：我心修習正思，快樂息寂，從第二禪趣第三禪，是勝息寂。 ^n31b

彼知如真已，便覺彼心而不失定，如是行禪者熾盛則知熾盛如真。 ^n31c

復次，行禪者離於喜欲，捨無求遊，正念正智而身覺樂，謂聖所說、聖所捨、念、樂住、空，得第三禪成就遊。彼心修習正思，快樂息寂，從第三禪趣第四禪，是勝息寂。 ^n32a

彼行禪者便作是念：我心修習正思，快樂息寂，從第三禪趣第四禪，是勝息寂。 ^n32b

彼知如真已，便覺彼心而不失定，如是行禪者熾盛則知熾盛如真。 ^n32c

復次，行禪者樂滅、苦滅，喜、憂本已滅，不苦不樂、捨、念、清淨，得第四禪成就遊。彼心修習正思，快樂息寂，從第四禪趣無量空處，是勝息寂。 ^n33a

彼行禪者便作是念：我心修習正思，快樂息寂，從第四禪趣無量空處，是勝息寂。 ^n33b

彼知如真已，便覺彼心而不失定，如是行禪者熾盛則知熾盛如真。 ^n33c

復次，行禪者度一切色想，滅有對想，不念若干想，無量空，是無量空處成就遊。彼心修習正思，快樂息寂，從無量空處趣無量識處，是勝息寂。 ^n34a

彼行禪者便作是念：我心修習正思，快樂息寂，從無量空處趣無量識處，是勝息寂。 ^n34b

彼知如真已，便覺彼心而不失定，如是行禪者熾盛則知熾盛如真。 ^n34c

復次，行禪者度一切無量空處，無量識，是無量識處成就遊。彼心修習正思，快樂息寂，從無量識處趣無所有處，是勝息寂。 ^n35a

彼行禪者便作是念：我心修習正思，快樂息寂，從無量識處趣無所有處，是勝息寂。 ^n35b

彼知如真已，便覺彼心而不失定，如是行禪者熾盛則知熾盛如真。 ^n35c

復次，行禪者度一切無量識處，無所有，是無所有處成就遊。彼心修習正思，快樂息寂，從無所有處趣非有想非無想處，是勝息寂。 ^n36a

彼行禪者便作是念：我心修習正思，快樂息寂，從無所有處趣非有想非無想處，是勝息寂。 ^n36b

彼知如真已，便覺彼心而不失定，如是行禪者熾盛則知熾盛如真。 ^n36c

世間實有是四種行禪者，因此故說。」 ^n37

佛說如是，彼諸比丘聞佛所說，歡喜奉行。^n38
