# 非汝所有經

如是我聞：一時，佛住王舍城迦蘭陀竹園。 ^n1

爾時，世尊告諸比丘：「此身非汝所有，亦非餘人所有，謂六觸入處，本修行願受得此身。云何為六？眼觸入處，耳、鼻、舌、身、意觸入處。 ^n2

彼多聞聖弟子，於諸緣起，善正思惟觀察：有此六識身、六觸身、六受身、六想身、六思身，所謂此有故有當來生老病死、憂悲惱苦，如是如是純大苦聚集，是名有因、有緣世間集。 ^n3a

謂此無故，六識身無，六觸身、六受身、六想身、六思身無，謂此無故無有當來生老病死、憂悲惱苦，如是如是純大苦聚滅，〔是名有因、有緣世間滅。〕 ^n3b

若多聞聖弟子，於世間集、世間滅，如實正知，善見、善覺、善入，是名聖弟子〔招〕此善法、得此善法、知此善法、入此善法；覺知、覺見世間生滅，成就賢、聖、出離、〔貫穿〕、正盡苦，究竟苦邊。
所以者何？ ^n4

謂多聞聖弟子，世間集、滅如實知，善見、善覺、善入故。」 ^n5

佛說此經已，諸比丘聞佛所說，歡喜奉行。^n6
